
הכנסת החמש עשרה                                                                    נוסח לא מתוקן
    מושב שלישי

פרוטוקול מס' 205

מישיבת ועדת הכלכלה
יום שני, ח' בחשון תשס"א, 6.11.2000, שעה 10:00

נכחו:

   חברי הוועדה:	אברהם פורז – היו"ר
		יגאל ביבי
		אברהם הירשזון

   מוזמנים:	חה"כ זאב בוים
		תמר הקר    – לשכה משפטית, משרד האוצר
		יעל איטב     - מנהלת מח' חקיקה, נציבות מס הכנסה, משרד האוצר
		ארז ימיני     - אגף תקציבים, משרד האוצר
		זוהר ינון       - אגף תקציבים, משרד האוצר
		חגי מילר      - חשב כללי, משרד האוצר
		יעקב צמח    - מתאם פרוייקטים מינהלת הביוב, המשרד לתשתיות לאומיות
		טל בר-און    - רשם האגודות, משרד העבודה והרווחה
		אלכסנדר קושניר – מהנדס ראשי, מינהל המים, משרד הפנים
		ורד קרן        - כלכלנית, מינהל המים, משרד הפנים
		רחל אדם      - לשכה משפטית, המשרד לאיכות הסביבה
		ישעיהו בר אור – ראש אגף מים ונחלים, המשרד לאיכות הסביבה
		אורלי סלע     - לשכה משפטית, נציבות המים
		רוחמה סיני   – לשכה משפטית, נציבות המים
		סא"ל משה בנג'ו – ראש ענף הנדסה, מרכז בינוי צה"ל, משרד הבטחון
		רס"ן רוני פנחסי  - פרקליטות צבאית
		מירית דובר         - לשכה משפטית, מרכז השלטון המקומי
		מלכה אנגלסמן    - יועצת משפטית, התאחדות הקבלנים והבונים
		דב באסל              - מהנדס איכות הסביבה, התאחדות התעשיינים
		ניר קנטור             - כלכלן, אגף הכלכלה, התאחדות התעשיינים
בנימין כהן            - מרכז המועצות האזוריות
		רקפת כץ              - דוברת ויועצת שדולת אדם טבע ודין
		בנימין שגיב          - לשכת עורכי הדין
		פרופסור חיים אילתה – יו"ר הרשות לשירותים ציבוריים – חשמל
		משה צור  - מנהל אגף כלכלה, סמנכ"ל הרשות לשירותים ציבוריים- חשמל
		דוד שחף  - מנכ"ל חברת הגיחון

היועצת המשפטית:	אתי בנדלר
		              שרי אברמוב – לשכה משפטית
מנהלת הוועדה:		לאה ורון
קצרנית:		טלי רם


סדר היום:

הצעת חוק תאגידי מים וביוב, התש"ס-1999 -
		

הצעת חוק תאגידי מים וביוב, התש"ס-1999 

היו"ר אברהם פורז:

	בוקר טוב. למעשה בישיבה הקודמת כבר עברנו על כל סעיפי החוק, וכל מה שנותר לנו אלה שני דברים. ראשית, יש את הרביזיה שביקשו לגבי האפשרות של השתתפות מקורות במכרזים. 

	מה עדיין תלוי ועומד?

אתי בנדלר:

	היו מספר נושאים שהיה צריך לתת לגביהם מענה.

לאה ורון:

	חברי הכנסת אברהם רביץ ויאיר פרץ ביקשו בקשה לדיון מחדש בעניין של מקורות. 

היו"ר אברהם פורז:

	הממשלה לא מסכימה שהרשות לשירותים ציבוריים – חשמל, תאבד את השם חשמל ותיהפך לרשות לשירותים ציבוריים כללית. 

פרופסור חיים אילתה:

	אמרת לי. זה לא אומר...

היו"ר אברהם פורז:

	שאני לא יכול להחליט אחרת. אני בהחלט יכול להחליט אחרת. בישיבה שתתקיים ברביזיה, תעלה גם הצעתי.

זוהר ינון:

	יש לנו הצעה בעניין הזה, שתהיה סמכות לשר לאחד את הרשויות. 

היו"ר אברהם פורז:

	למה השר? ואיפה אנחנו?

תמר הקר:

	לא, במועד מאוחר יותר. 

זוהר ינון:

	במועד מאוחר יותר, לא בנקודת ההתחלה. 

היו"ר אברהם פורז:

	מה בעצם הסיבה לכך שהאיחוד יהיה יותר מאוחר?



זוהר ינון:

	אמרנו שלהערכתנו, במבנה משק החשמל כפי שהוא - ההתפתחויות בנושא הגז מצד אחד, ומצד שני העומס שיוטל על הרשות שתקום בנושא של תאגידי מים וביוב, אם אנחנו באמת צודקים שיתחיל לקום מספר לא קטן של תאגידים – לשים את הכל תחת קורת גג אחת יפגע גם בחשמל, שם יש עוד הרבה דברים שצריך לטפל בהם, וגם בנושא של המים והביוב. 

היו"ר אברהם פורז:

	זה מזכיר לי את הרצון העז שיש לפעמים לאחד שתי רשויות מקומיות קרובות, כמו רמת-גן וגבעתיים. 

תמר הקר:

	שם זה אותה מאטריה. כאן זו מאטריה שונה.

היו"ר אברהם פורז:

	שם זה אותה מאטריה, ואי אפשר. 

תמר הקר:

	אז קל וחומר.

היו"ר אברהם פורז:

	אי אפשר, לא בגלל שלא רצוי, אלא יש אינטרסים זרים. השאלה היא האם משעה שאנחנו נשאיר את ההפרדה, לא ננציח את זה.

זוהר ינון:

	אז אני אומר: אנחנו, כמשרד האוצר, בהחלט בעד לאחד בין רמת-גן לגבעתיים.

היו"ר אברהם פורז:

	אני  יודע, הנייר סובל הכל. אפשר לכתוב שהשר, באחרית הימים, יוכל לאחד. אנחנו יודעים שהמשמעות היא שאם זה לא יאוחד עכשיו, זה לא  יאוחד לעולם. 

זוהר ינון:

	אני לא בטוח בכך. עובדה שאת רשות שמורות הטבע והגנים הלאומיים כן איחדו, לדוגמה, ולא באחרית הימים. יש מהלכים שבהם התבצע איחוד. 

פרופסור חיים אילתה:

	אין כל טעם להקים אדמיניסטרציה כפולה.

תמר הקר:

	אבל ממילא זו תהיה אדמיניסטרציה כפולה, כי אלה אנשים שהתמחו בשתי מחלקות. 



פרופסור חיים אילתה:

	עשו את זה בכל העולם, חבר כנסת פורז. 

היו"ר אברהם פורז:

	אבל זה חלק מהמאבק באבטלה. יהיו עוד ג'ובים.

פרופסור חיים אילתה:

	אני חושב שאני חייב להביא זאת לפניך, לפני כל מי שרוצה לשמוע  - שבכל העולם החליטו לעשות מזה גוף אחד. גם בארצות כמו אנגליה שבה זה היה בנפרד, הגיעו למסקנה שזה לא פועל טוב ושכדאי לאחד את זה. 

היו"ר אברהם פורז:

	בישיבה שבה תתקיים הרביזיה אני אעלה את העניין  להצבעה כאן – יהיו כאן יותר חברי כנסת מאשר אני לבד – ונראה אם יהיה רוב. אני גם אתן לך אפשרות לדבר כמה דקות לפני ולשכנע את חברי הכנסת שיהיו. 

	אם יוחלט שרוצים לאחד – כמובן שנצטרך המון סעיפים כאן לשנות. 

פרופסור חיים אילתה:

	אנחנו הצענו לך הצעה חלופית. 

היו"ר אברהם פורז:

	בסדר, אבל זה כרגע בנוי על העיקרון שזה הולך לקום בנפרד. היה ויהיה כאן רוב לאחד – אם תתקבל החלטה עקרונית כזאת - נצטרך לעבוד על הניסוח. אין טעם להיכנס לפרטי הניסוח לפני שמתקבלת החלטה עקרונית כזו. 

תמר הקר:

	למעשה, אנחנו סימנו בטקסט שלפניכם באותיות עבות את הסעיפים...

היו"ר אברהם פורז:

	מהם הקווים?

תמר הקר:

	הקווים אלה דברים שהוחלט עליהם ואנחנו הכנסנו אותם. זה השוני לעומת הצעת החוק הכחולה, אבל אלה דברים שהוחלט עליהם במפורש בוועדה. בדברים אחרים הוחלט באופן כללי, אבל לא הוחלט על ניסוח.

היו"ר אברהם פורז:

	תפני את תשומת ליבנו מה אנחנו צריכים להחליט. 




תמר הקר:

	יש כאן את ההגדרה של בעל מקרקעין, אצלך זה רשום כמחזיק מקרקעין. מדובר על הסעיף הראשון, סעיף ההגדרות. 

 " "בעל מקרקעין" – בעל המקרקעין, בין רשום ובין שאינו רשום, ואם המקרקעין מוחכרים בחכירה לדורות כמשמעותה בחוק המקרקעין, החוכר, וכן מי שחייב על פי דין בתשלום תשלומים חד-פעמיים שיוטלו לפי חוק זה בשל התקנה וחיבור של מערכת מים או מערכת ביוב למקרקעין;"

	אולי אפילו לא צריך "שיוטלו לפי חוק זה".

היו"ר אברהם פורז:

	יש בפנינו נוסחים שונים. 

תמר הקר:

	יש כאן קבוצת עמודים מתוקנים, זה לא כל החוק. יש כמה שינויים שאני אומרת בעל-פה, פשוט תעקבו אחרי. 

היו"ר אברהם פורז:

	האם אפשר לעבוד לפי הנוסח של ה- 21 באוגוסט? 

תמר הקר:

	אבל אז אני צריכה להגיד כמה דברים בעל-פה, שהם שונים ממנו. 

היו"ר אברהם פורז:

	כשנגיע לסעיף, נגיד בקול רם. אם יש שוני בין הנוסח הקודם לנוסח הזה, תיידעי אותנו. 

	האם כאן יש הבדל מהנוסח של אוגוסט?

תמר הקר:

	כן. 

היו"ר אברהם פורז:

	כשאומרים "בעל מקרקעין" וחוזרים על ההגדרה בעל מקרקעין זה לא טאוטולוגיה?

תמר הקר:

	כן, אבל היות שכאן מוסיפים. מתחילים מהברור אבל מדגישים: בין רשום ובין שאינו רשום, כלומר כבר יש איזשהו דיוק מעבר, ואחר כך אנחנו מוסיפים. 

היו"ר אברהם פורז:

	איך יכול להיות בעל מקרקעין שאינו רשום?



אתי בנדלר:

	הרבה בעלים אינם רשומים. מקרקעין שאינם מוסדרים. 

היו"ר אברהם פורז:

	על סמך מה הוא בעל אם הוא לא רשום? לפי איזה דין? 

תמר הקר:

	על סמך זה שמישהו העביר לו. 

אתי בנדלר:

	אינו רשום בלשכת רישום המקרקעין. אולי צריך להוסיף את זה כדי שיהיה ברור.

היו"ר אברהם פורז:

	מה זה בעלות? זו זכות להירשם כבעלים?

מלכה אנגלסמן:

	הרישום יוצר את הבעלות. אם לא רושמים, זו זכות לפרשן כבעלים ...

היו"ר אברהם פורז:

	נניח שבמקרקעין לא מוסדרים יש בעלות - היא לפי חוק הקרקעות העותומני, שנתן איזושהי בעלות. אבל נניח במקום שהמקרקעין מוסדרים, האם יכול להיות בעל שאיננו בעל רשום? 

תמר הקר:

	לא. 

מלכה אנגלסמן:

	הגדרת בעל היא מי שרשום. כל עוד הוא לא רשום, הוא זכאי להירשם כבעל, אבל יש בהרבה חוקים הגדרות לאותם חוקים והן מרחיבות את הגדרת הבעל לעומת חוק המקרקעין. 

היו"ר אברהם פורז:

	גברת הקר - בעל המקרקעין זה בעל מקרקעין רשום וכן מי שזכאי להירשם כבעלים.

תמר הקר:

	בסדר. "בעל המקרקעין" – מי שזכאי להירשם כבעל המקרקעין...

היו"ר אברהם פורז:

	ואם המקרקעין לא מוסדרים, אז הוא לא רשאי להירשם. 


תמר הקר:

	כאשר יהיה רישום – הוא זכאי להירשם. 

אתי בנדלר:

	אני מציעה שנבדוק הגדרות מקבילות בחוקים אחרים ונתאים את זה.

תמר הקר:

	"... החוכר, וכן מי שחייב על פי דין בתשלום תשלומים חד-פעמיים שיוטלו לפי חוק זה בשל התקנה וחיבור למערכת מים או מערכת ביוב למקרקעין".

היו"ר אברהם פורז:

	זאת אומרת, אנחנו הולכים מהסוף להתחלה – מי שהחוק קובע שהוא חייב לשלם, אבל איך את קובעת מי חייב?

תמר הקר:

	זה יכול להיות על פי חוקי העזר שהטילו את התשלומים. 

היו"ר אברהם פורז:

	אז זה לא לפי חוק זה, אולי על פי דין. אני גם לא בטוח שזה חד-פעמיים. את בטוחה?

תמר הקר:

	רק החד-פעמיים. גם שוכר שבא לשנה, הוא משלם את השוטף.

היו"ר אברהם פורז:

	וכן מי שחייב על פי דין בתשלומים חד-פעמיים.

תמר הקר:

	בלי: "שיוטלו לפי חוק זה". 

היו"ר אברהם פורז:

	נכון. ".... בשל התקנה וחיבור של מערכות מים".

תמר הקר:

	ההגדרה הבאה היא הגדרת מפעל, והיא הוכנסה לצורך אותם סעיפים שסיכמנו עם המשרד לאיכות הסביבה כפי שכאן הועלה בוועדה להטיל עליהם מחוייבויות מיוחדות. 

	ההגדרה היא: "מפעל" – עסק טעון רישוי כמשמעותו בחוק רישוי עסקים, או מקום שבו מעבדים או מייצרים מוצרים או נותנים שירותים שמהם מוזרמים שפכי תעשיה;"

	בהמשך יש לנו את ההגדרה של שפכי תעשיה, שמתקשרת להגדרה הזאת: "שפכי תעשיה"- שפכים שמקורם במפעל, למעט שפכים סניטריים, המוזרמים מן המפעל למערכת הביוב;"

היו"ר אברהם פורז:

	למה את צריכה את ההגדרה – במקום שבו מעבדים או מייצרים מוצרים? למה לא די לך בעניין שמוזרמים שפכי תעשיה? למה את צריכה להוכיח שהוא מעבד או מייצר? מדוע לא מספיק: עסק טעון רישוי, שממנו מוזרמים שפכי תעשיה?

תמר הקר:

	כי זה יכול להיות: עסק שאינו טעון רישוי אבל מעבדים בו או מייצרים מוצרים. 

היו"ר אברהם פורז:

	אני לא אמרתי טעון רישוי. כל דבר שמזרים שפכי תעשיה. 

תמר הקר:

	כן, אבל אז מהי ההגדרה של שפכי תעשיה? ההגדרה של "שפכי תעשיה" אצלנו היא: "שפכים שמקורם במפעל, למעט שפכים סניטריים המוזרמים מן המפעל למערכת הביוב".

ישעיהו בר אור:

	אפשר – שפכים שאינם שפכים סניטריים. 

היו"ר אברהם פורז:

	למה את צריכה את העניין של טעון רישוי? 

תמר הקר:

	אתה רוצה שיהיה: כל שפכים שאינם שפכים סניטריים?

ישעיהו בר אור:

	כן, הכי פשוט. 

תמר הקר:

	כל מקום שממנו מוזרמים למערכת הביוב שפכים שאינם שפכים סניטריים. 

היו"ר אברהם פורז:

	אבל אז זה גם דירה פרטית.

יעקב צמח:

	ואז זה גם בית-חולים למשל. 

היו"ר אברהם פורז:

	אבל איך את מאבחנת את זה מול מגורים?
אתי בנדלר:

	מגורים זה שפכים סניטריים, וכאן זה מוצא מהגדרת השפכים. 

תמר הקר:

	מהמטבח זה גם נקרא שפכים סניטריים? 

היו"ר אברהם פורז:

	מי אמר שמגורים זה שפכים סניטריים?

ישעיהו בר אור:

	אלה הגדרות המשרד לאיכות הסביבה. 

היו"ר אברהם פורז:

	זה לא משנה שאתם חושבים כך בפנים. זה חייב להיות מובן בלשון בני אדם, לא בקודים. 

תמר הקר:

	אני חושבת שמה שאנחנו עשינו – זה באמת אומר את זה, כי זה לא רק מגורים. למשל חנות – אם אין בה תהליך של ייצור, אז גם השפכים של חנות, למרות שזה לא מגורים, הם שפכים רגילים. 

היו"ר אברהם פורז:

	למה צריך עסק טעון רישוי? 

דוד שחף:

	תחנת דלק לא מייצרת כלום ואלה שפכים תעשייתיים. 

היו"ר אברהם פורז:

	אבל היא טעונת רישוי? 

תמר הקר:

	כן. 

היו"ר אברהם פורז:

	אבל אולי יש כאלה לא טעוני רישוי.

מלכה אנגלסמן:

	יש לא טעוני רישוי. לא כולם טעוני רישוי. 

היו"ר אברהם פורז:

	לדעתי, מפעל צריך להיות עסק המזרים שפכי תעשיה. 

תמר הקר:

	עסק שממנו מוזרמים שפכי תעשיה. 

היו"ר אברהם פורז:

	אני לא יודע מה זה תעשייתי, אגב, במובן הזה – להבדיל מביתיים נניח. 

תמר הקר:

	לכן אנחנו אומרים: למעט שפכים סניטריים. יש לכם הגדרה של שפכים סניטריים?

היו"ר אברהם פורז:

	למעט שפכים הנוצרים על ידי מגורים. 

תמר הקר:

	זה לא רק מגורים. 

רחל אדם:

	כל זה מבוסס על חקיקה קיימת, כל ההגדרות שמופיעות כאן – גם של מפעל וגם של שפכים תעשייתיים.

היו"ר אברהם פורז:

	באיזה חוק? 

ישעיהו בר אור:

	יש שורה של תקנות בחוק המים, למשל בורות ספיגה, ושם מופיע גם האיסור על בורות ספיגה לשפכים תעשייתיים. זה לא תחת ידי כרגע.

היו"ר אברהם פורז:

	גברת הקר, בואי לא נסתבך. תכתבי: מפעל זה עסק שבו מעבדים או מייצרים מוצרים או נותנים שירותים, שמהם מוזרמים שפכים, נקודה.  לא צריך שפכי תעשיה, אלא שפכים. אני לא רוצה שמישהו יטען: השפכים שלי הם לא תעשייתיים. 

תמר הקר:

	לא, אבל אני צריכה את המילה שפכי תעשיה...

אברהם הירשזון:

	מה עם שפכים סניטריים? 

אתי בנדלר:

	שפכים סניטריים בלבד – ודאי שזה לא נכנס. 


היו"ר אברהם פורז:

	אנחנו יודעים מה זה שפכי תעשיה?

תמר הקר:

	לא, אנחנו מגדירים אותם: שפכים שמקורם במפעל, למעט שפכים סניטריים המוזרמים מן המפעל למערכת הביוב.

היו"ר אברהם פורז:

	איפה זה מופיע?

תמר הקר:

	בהמשך. 

היו"ר אברהם פורז:

	אנחנו נגיע לזה. בעיניי, ההגדרה שפכים סניטריים היא הגדרה שהיא טובה לסניטר בבית-חולים. מי מבין מה זה? 

יעקב צמח:

	לעומת זאת, אסור לאבד את המושג שפכי תעשיה, כי הם צריכים טיפול, הם צריכים הפרדה, הם צריכים יחס מיוחד. 

היו"ר אברהם פורז:

	אם אמרנו שמפעל זה עסק – אני רוצה לעזוב את העניין של טעון רישוי, אולי לא כולם טעוני רישוי, אולי תעשיה בטחונית היא לא טעונת רישוי – אני לא יודע – וצריך כן לכלול אותה. אני לא רוצה לצמצם את ההגדרה.

תמר הקר:

	אבל אתה צמצמת. 

היו"ר אברהם פורז:

	למשל התעשיות הבטחוניות טעונות רישוי? לפי חוק רישוי עסקים – ייצור פצצות אטום, זה חייב רישוי? 

דוד שחף:

	אבל זה מקום שבו מעבדים או מייצרים. 

תמר הקר:

	כתבנו את שני הדברים – או מקום. 

אתי בנדלר:

	השאלה אם יש עסק שהוא טעון רישוי ואינו עונה על החלק השני של ההגדרה. 

תמר הקר:

	כן, כגון שהזכירו כאן תחנת דלק. נותנים שירותים – כן. 

אתי בנדלר:

	אני  חושבת שהכל נכנס.

תמר הקר:

	ההגדרה הבאה היא באמת שפכי תעשיה.

דוד שחף:

	תמר, לגבי מפעלי מים – ב"מערכת המים", במקום לרבות מתקני אחסון, צריך גם אגירה או איגום, כי מה זה אחסון, זה מחסן? 

תמר הקר:

	אחסון או אגירה – בסדר. 

"שפכי תעשיה" – שפכים שמקורם במפעל, למעט שפכים סניטריים, המוזרמים מן המפעל למערכת הביוב;"

היו"ר אברהם פורז:

	מה זה שפכים סניטריים? אנחנו חוזרים לזה.

יעקב צמח:

	שפכים שהאדם עושה. 

היו"ר אברהם פורז:

	אנחנו לא יודעים, זה לא כתוב. 

רחל אדם:

	זה שירותים, זה מכונת כביסה, וכו'. 

היו"ר אברהם פורז:

	אלה שפכים של מגורים? 

ישעיהו בר אור:

	הכוונה היא שפכים של מגורים פרטיים. 

היו"ר אברהם פורז:

	אז אנחנו כותבים את זה. נעשה הגדרה נוספת שפכים סניטריים, וההגדרה של זה תהיה שפכים שמקורם בשימוש ביתי, או משהו כזה. 

ישעיהו בר אור:

	לא, זה לא רק בשימוש ביתי. גם מקלחת ומטבח במפעל זה שירותים סניטריים. זו ההגדרה של שפכים סניטריים.

היו"ר אברהם פורז:

	אז נכתוב שפכים שמקורם בשימוש...

דוברת:

	למבנה שאיננו למגורים. 

ישעיהו בר אור:

	מטבח מפעלי דורש מערכות הפרדה לשמנים למשל. 

היו"ר אברהם פורז:

	נגדיר שפכים סניטריים כשפכים שאינם תעשייתיים או מסחריים?

תמר הקר:

	לא. חזרנו חזרה, זה מעגלי. 

היו"ר אברהם פורז:

	שפכים שמקורם בשימוש ביתי, לרבות שפכים שמקורם במטבחים, בחדרי אמבטיה- לפרט. 

אתי בנדלר:

	מטבח זה רחב מדי, כי יכול להיות מטבח תעשייתי אני מניחה. 

סא"ל משה בנג'ו:

	ראש ענף הנדסה במרכז בינוי של צה"ל. ההבחנה אצלנו היא בין השפכים שאינם מחייבים טיפול מוקדם – לדוגמה, הזכירו כאן מטבחים, אתה חייב להפעיל מערכת של הפרדת שומנים לפני שאתה מזרים את זה למערכת השפכים הכללית. 

	כלומר, כל אותה קטגוריה שאינה מחייבת טיפול מוקדם...

היו"ר אברהם פורז:

	אבל נניח מטבח גדול במחנה צבאי, כשמדובר על מאות ארוחות ביום.

סא"ל משה בנג'ו:

	המקלחת והשירותים במטבח הזה מוזרמים ישירות לתוך מערכת הביוב. השומנים שמטופלים במטבח, מטופלים במערכת נפרדת שמפרידה את השומנים. 



היו"ר אברהם פורז:

	אבל השומנים במטבח אצלי לא מטופלים במערכת נפרדת. 

סא"ל משה בנג'ו:

	לעולם לא תהיה לך שליטה במערכת הביתית. מישהו יחליט להזרים חומר שהוא הרבה יותר בעייתי מאשר שמן או כל דבר אחר. 

היו"ר אברהם פורז:

	אתה יכול לאסור, אתה יכול להגיד שיש חומרים מסויימים שאסור להזרים אותם דרך הביוב. 

תמר הקר:

	אולי צריך בכל זאת להכניס כאן סמכות אדמיניסטרטיבית ולהגיד – שפכים ביתיים וכן שפכים שמי שהשר לאיכות הסביבה קבע טעונים טיפול מוקדם. 

רס"ן רוני פנחסי:

	אולי שפכים שלפי טיבם...

אתי בנדלר:

	שלפי טיבם – יפה. 

תמר הקר:

	שפכים שלפי טיבם טעונים טיפול מוקדם לפני הזרמתם...

היו"ר אברהם פורז:

	אבל הבעיה היא מה עם המקלחת בחנות נניח. 

תמר הקר:

	אז היא לפי טיבה אינה  טעונה טיפול מוקדם. 

ישעיהו בר אור:

	האם אפשר להגיד ששפכים סניטריים זה שפכים שמקורם במגורים פרטיים?

קריאות:

לא. 

משה צור:

	אז מה עם המקלחת במכון כושר?



היו"ר אברהם פורז:

	שפכים סניטריים זה יהיה שפכים ביתיים וכן שפכים שאינם ביתיים שמקורם במטבחים ובשירותים. 

דובר:

	לא טוב. 

ישעיהו בר אור:

	מטבח תעשייתי חייב טיפול. מפרידי שומן. 

היו"ר אברהם פורז:

	אנחנו נכתוב: שפכים ביתיים וכן שפכים אחרים שהשר יקבע בתקנות. 

זוהר ינון:

	למה עוד פעם תקנות?

היו"ר אברהם פורז:

	איך אני מבדיל בין מטבח קטן למטבח גדול, בין מקלחת קטנה לגדולה? 

אברהם הירשזון:

	תשאיר את המינוח כפי שהוא. 
	
זוהר ינון:

	כפי שאני מבין, נניח תאגיד הגיחון – אנשים שמייצגים כאן את התאחדות התעשיינים, אלה שצריכים להתמודד עם זה ביומיום - יכולים לחיות עם ההגדרות הקיימות כפי שהן מנוסחות. 

היו"ר אברהם פורז:

	הם יכולים אולי לחיות בכלל טוב בלי ש"נבלבל להם את המוח", אבל אנחנו צריכים הגדרה שעומדת במבחן משפטי, שאם פעם זה מגיע לבית המשפט, השופט קורא את זה ויודע אם מישהו עשה דבר מותר או עשה דבר אסור. 

	אפשר להשאיר את זה עמום ככה, שאף פעם לא נצא מזה – זו עבודה נוספת לעורכי דין. חוק צריך להיות ברור – האם אחד שיש לו מטבח עם 20 פועלים בבית חרושת, מותר לו להזרים את השפכים לביוב או אסור לו. 

תמר הקר:

	אני רוצה לחבר את זה לסעיפים המהותיים. הסעיפים המהותיים בעצם נותנים כאן את הסמכות לחברה להטיל על מפעלים שבתחומה הוראות בעניין טיפול מקדים בשפכי תעשיה, אז בעצם הנכון הוא ששיקול הדעת הוא בידי החברה. היא תגיד האם השפכים שמקורם...




היו"ר אברהם פורז:

	ואם החברה תגיד שכל אדם בבית צריך לטפל במקלחת שלו? ואם החברה תחליט שמישהו שיש לו בסך הכל שירותים אחד במסעדה, שגם הוא יטפל בכך? צריכה להיות איזושהי מידה של ודאות בחקיקה. 

ישעיהו בר אור:

	אבל זה נכון לגבי כל דבר. אפשר לשאול את השאלה הזאת גם לגבי תעשיות. האם אחד שחותך "בלטות" הוא חייב מתקן שיקוע לבלטות או לא? אין לדבר סוף בצורה זו. 

היו"ר אברהם פורז:

	מאחר שאנחנו חייבים באיזושהי דרך להתקדם – נקבע הגדרה של שפכים סניטריים ונאמר שאלה שפכים שמקורם בשימוש ביתי וכן שפכים מעסקים קטנים. 

אתי בנדלר:

	מעסקים קטנים זה מאד מסוכן. זה דווקא יכול להיות עסק קטן  לעיבוד עור.

היו"ר אברהם פורז:

	וכן מעסקים קטנים שמקורם במטבח או בחדר שירותים. 

אברהם הירשזון:

	מה זה קטנים?

יעקב צמח:

	יש הגדרה.

אברהם הירשזון:

	נניח אתה לוקח COUNTRY CLUB, יש לו 150 מנויים, איך אתה מגדיר את זה לעומת בית משותף של 20 קומות שלכל אחד יש שירותים אחד אבל בסך הכל זה יותר? לכן, זה מאד מורכב, משאירים את ההגדרה כמו שהיא ונותנים לשר לקבוע. 

אתי בנדלר:

	שפכים שמקורם בשימוש למגורים, לרבות שפכים ממקור אחר שלפי טיבם הם שפכים ביתיים. 

היו"ר אברהם פורז:

קיבלתי. 

ישעיהו בר אור:

	לא טוב. 



היו"ר אברהם פורז:

	יהיה על כך ויכוח גדול. את תסבירי בדברי ההסבר שאני אשא במליאה שהכוונה היא שמטבחים קטנים במקומות עסק הם לא נכללים, אבל מישהו פותח מטבח ענק – זה כן. נסביר את זה, כדי שיהיה כלי פרשני.

תמר הקר:

	בהגדרת תשלומים, הוספנו כאן תשלומים שהם כל סוגי התשלומים המשולמים בעד שירותים שחברה מספקת או בעד פעילות שהיא מבצעת, כלומר לאו דווקא מה שנכנס לשירותים.

היו"ר אברהם פורז:

	בסדר. אני עדיין בחוברת העבה. 

תמר הקר:

	עמוד 5 בנוסח לוועדה מה- 21 באוגוסט - סעיף 3, סעיף קטן (ג) הוא סעיף חדש שדובר עליו בוועדה.

	כלומר, אם כבר עושים תאגוד, התאגוד צריך להיות בהתאם לכללים ולהוראות של חוק זה.

בנימין שגיב:

	מה יקרה אם היא תעביר חלק? 

תמר הקר:

	אם היא מעבירה לקבלן או משהו כזה, זה לא נכנס לגדר הדבר הזה.

היו"ר אברהם פורז:
	
	לא הייתי צריך את המילה "כלל". היא לא תעביר את משק המים בתחומה...

תמר הקר:

	בסדר. 

מירית דובר:
	
	מה לגבי מעבר לאיגוד ערים, כאשר איגוד ערים הוא זה שיקים את החברה? 

תמר הקר:

	אני לא חושבת שאנחנו מעוניינים בתהליך כפול – להעביר לאיגוד ערים ואחר כך שאיגוד ערים יקים חברה.

מירית דובר:

	אבל לפחות יש פרק זמן מסוים. אנחנו מדברים על אפשרות שבתקופה הקרובה הרשות תעדיף לעבוד באמצעות  איגוד ערים ולא באמצעות חברה. 

היו"ר אברהם פורז:

	מה שאומרים הוא שמכניסת החוק לתוקף, לא מעבירים יותר לאיגודי ערים. המסלול הזה נחסם. לא מבטלים מה שקיים. 

יגאל ביבי:

	למה לא להעביר לאיגוד ערים?

היו"ר אברהם פורז:

	כי יש חוק שרוצה לעשות חברות ולעשות את זה אחרת. 

מירית דובר:

	אני מתנגדת לכך כמובן. אני חושבת שצריך לשמור על האפשרות להעביר לאיגוד ערים, כמו שנעשה היום.

היו"ר אברהם פורז:

	אבל החוק הזה לא רוצה איגודי ערים. החוק הזה רוצה דבר אחר.

מירית דובר:

	אבל יכול להיות שעד שיותקנו התקנות ועד שייעשו כל ההליכים...

היו"ר אברהם פורז:

	החליטו על מסלול אחר. 

יגאל ביבי:

	רוב  הביוב של המדינה היום מוזרם באיגודי ערים. 

היו"ר אברהם פורז:

	לא חוסמים את זה. מה שקיים – קיים, אבל מעכשיו ואילך לא מקימים. 

יגאל ביבי:

	אבל למה לא לעשות איגוד ערים?

היו"ר אברהם פורז:

	לא היית נוכח כאן איתנו, ישבנו כאן חמש-עשר ישיבות והסבירו לנו למה החוק הזה טוב. 

דוד שחף:

	החברה תהיה של כמה ערים. 

מירית דובר:

	לפחות אולי לשקול הוראת מעבר. 

היו"ר אברהם פורז:

	לא צריך. איגוד ערים קיים, אנחנו לא סוגרים אותו. מעכשיו ואילך אין איגודי ערים. תעשו חברה שמשותפת לכמה עיריות.

יגאל ביבי:

	אדוני היושב-ראש, הרי איגוד וחברה זה אותו דבר. 

תמר הקר:

	לגמרי לא. 

יגאל ביבי:

	מה ההבדל? תסבירו לאדם תמים כמוני.

היו"ר אברהם פורז:

	זה לא אותו דבר. איגוד ערים אי אפשר להפריט, אי אפשר למכור מניות. כאן רוצים לעשות את זה עסקי .

בנימין שגיב:

	איגוד ערים זה גורם מוניציפלי וחברה זה תאגיד עסקי. 

אברהם הירשזון:

	הנושא הזה של חברה ולא איגוד ערים – זה נותן מקום להעביר את זה גם ליוזמות פרטיות?

היו"ר אברהם פורז:

	יש מנגנונים, זאת המטרה אני חושב. לדעתי הם רוצים בעתיד לעשות הפרטה מסויימת. 

תמר הקר:

	סעיף 9(ג) בנוסח לוועדה מ- 21 באוגוסט, עמוד 7 – היה כאן דיון לגבי מה קורה כאשר נעשה הסכם להעברת זכויות בנכסים.

היו"ר אברהם פורז:

	אני לא בטוח שהוא נושה – בעל השעבוד, לא? 

תמר הקר:

	כלפי בעל השעבוד נגיד? 

היו"ר אברהם פורז:

	כן, הוא עדיין לא נושה. נושה זה כבר בשלב הרע .


מירית דובר:
	
	הרי בסופו של דבר, אתה אומר שיש כוונה ושמדברים על הפרטה בעתיד וכפי שנשמע בישיבה הקודמת – על מעבר שלא יהיה וולונטרי. לכן אני רואה את הסעיף הזה חמור במיוחד, כלומר לא ייתכן שיכפו על הרשות המקומית תאגוד ובמקביל, תהיה האופציה להמשיך ולהחזיק אותה כחייבת כלפי הנושה, אחרי שהיא העבירה את כל הנכסים שיש לה.

היו"ר אברהם פורז:

	אבל אי אפשר במשפט הפרטי – לפחות לפי הקונספציה שלי – לעשות המחאה שבה ממחר מודיעים לי שלא אני חייב לך כסף אלא גברת בנדלר חייבת לך. 

מירית דובר:

	לכן צריך לשמור על הוולונטריות של המעבר הזה לאורך כל הדרך. 

היו"ר אברהם פורז:

	לכן אי אפשר להכריח נושה שיתחלף לו החייב בעל כורחו. 

מירית דובר:

	מצד אחד, אתה מעביר את כל הנכסים של הרשות. מצד שני, את תישארי חייבת. 

היו"ר אברהם פורז:

	הסירי דאגה מליבך, זה מצוין. 

תמר הקר:

	הרי זו רק הוראת מעבר.

הסעיף הבא הוא סעיף 12	, שגם קשור לאותו תהליך מעבר של העברת תביעות נכסים, כולל תביעות ועילות תביעה. 

עמוד 8 -  הקראת סעיף 12(א), (ב).

היו"ר אברהם פורז:

	המילה צריכה להיות "תובע" בשלב הזה? 

תמר הקר:

	אם זה בבית משפט, הוא גם תובע.

היו"ר אברהם פורז:

	זה כבר הליך בבית משפט?




אתי בנדלר:

	כן.

תמר הקר:

	אנחנו כאן נותנים את הסמכות לבית משפט לקבוע. 

אתי בנדלר:

	זה קצת מסוכן. אני חושבת שאתה צודק. 

היו"ר אברהם פורז:

	במקום תובע הייתי אומר...

תמר הקר:

	בעל זכות. 

היו"ר אברהם פורז:

	לבקשת בעל זכות – היה עדיף. 

אתי בנדלר:

	שיפוצים בנוסח נעשה אחר כך, תמר. בעל זכות או מי שטוען לזכות. 

בנימין שגיב:

	טוען לזכות זה הרבה יותר טוב.

היו"ר אברהם פורז:

	תבדקו את זה.

תמר הקר:

	סעיף 13, פטור ממסים – כדאי לעבור לנוסח לוועדה מה- 6 בנובמבר, אם כי העיקר נמצא גם בחוברת העבה. 

יגאל ביבי:

	החברה תשלם ארנונה לעיריה?

היו"ר אברהם פורז:

	בעתיד כן, בטח. 




תמר הקר:

יש כאן שני שינויים.  סעיף קטן (א) מדבר על פטור ממס בולים. אנחנו מנסים להבהיר שזה מדבר על הסכמי מעבר, זה לא פטור נצחי לכל התקשרות בין הרשות המקומית לבין  חברה.

לכן הוספנו כאן – שנחתמו עד תום התקופה הראשונה, שזה כזכור שלוש שנים מיום תחילת פעילות החברה.

היו"ר אברהם פורז:

אני בכלל הייתי מבטל את מס בולים באותה הזדמנות. אפשר? 

תמר הקר:

אפשר, אבל לא בהזדמנות הזו. 

היו"ר אברהם פורז:

זה אחד הנושאים הכי אבסורדיים שיש – מס בולים. ההצדקה היחידה לו היא שתמיד אומרים שהוא מכניס משהו כמו 500 מיליון בשנה. מס בולים הוא מס עותומני שבשעתו – כשלא היה מס הכנסה ולא מע"מ – היו לוקחים על כל נייר, על כל הנפקה, על חוזים. 

מירית דובר:

למה פרק זמן של שלוש שנים? קודם כל, אנחנו חושבים שלא צריך לקבוע תקופה, אבל אם כן קובעים תקופה – לא של שלוש שנים. 

היו"ר אברהם פורז:

בתום התקופה הראשונה. אחר כך זה הופך לגוף עסקי שחי כמו כל גוף עסקי. 

מירית דובר:

אבל לגבי כל העסקאות האלה אין סיבה להגביל את זה לפרק זמן של שלוש שנים. שזה יהיה חופף לפחות לפרק הזמן...

היו"ר אברהם פורז:

גברת הקר, אנחנו נפטור אותם ממס בולים כל העברה ראשונה – מעיריה לתאגיד. נניח שעיריה רוצה בעוד חמש שנים לעשות את זה – הרי אנחנו לא רוצים לעשות להם תעריפים שליליים. 

אתי בנדלר:

פשוט לא צריך את "שנחתמו עד תום התקופה הראשונה". צריך למחוק את המלים האלה.

היו"ר אברהם פורז:

נכון. 



תמר הקר:

זאת היתה באמת בקשה של אגף המכס.

דובר:

את מסכימה לזה?

יעל איטב:

אני לא מוסמכת בתור המכס.

אתי בנדלר:

אני מבינה שזו החלטת הוועדה, ואם תרצו – תעבירו לנו הסתייגות לעניין הזה. שמורה לכם זכות ההסתייגות עד לתום הניסוח. 

תמר הקר:

מחקנו את התוספת הזאת בסעיף קטן (א)?

היו"ר אברהם פורז:

כן. נציגת מרכז השלטון המקומי,  חלק מהרעיונות שלך מתקבלים. 

אתי בנדלר:

אני רוצה להזכיר לוועדה שבישיבה ב- 21 באוגוסט הוחלט שבשלב של העברה מהרשות העירונית לחברה שבשליטתה, לא ייחשב בכלל לאירוע מס ולא יחוייב בשום מס, והמדינה תודיע אם היא מעוניינת להסתייג. 

הם היו אמורים להביא את הניסוח של ההחלטה הזאת, ויש לי הרגשה שזה קצת שונה ממה שהוחלט בוועדה.

תמר הקר:

סעיף קטן 13(ב) – אתם מחקתם. אמרתם שהעניין של פטור מאגרות לא רלוונטי מה שהיה. מה שהיה (ג) הופך ל- (ב).

יעל, את רוצה לקרוא את הסעיפים ולהסביר?

יעל איטב:

הקראת סעיף 13(ב) בנוסח לוועדה מה- 6 בנובמבר. 

היו"ר אברהם פורז:

אני לא הבנתי כלום. 

יעל איטב:

הניסוח כאן הוא מאד דומה.

היו"ר אברהם פורז:

לפני שאנחנו ניגשים לניסוח, תסבירי לנו מה הרעיון. רשות מקומית מחליטה להעביר לתאגיד נכסי מקרקעין – מה המצב?

יעל איטב:

מועברים כל מיני נכסים לחברה חדשה – מתעוררות כל מיני שאלות לגבי חישוב הפחת. ביום שיימכרו הנכסים, כיצד לחשב את המחיר.

היו"ר אברהם פורז:

את מדברת אם החברה שאליה הועברו הנכסים תמכור בבוא העת?

יעל איטב:

כן. צריך לטפל באיזושהי צורה גם במחיר המקורי – כיצד הוא מחושב -  וגם בנושא הפחת שיותר לה.

היו"ר אברהם פורז:

למה לא לומר – כפי שאנחנו אומרים לגבי נכס שהגיע בירושה אחרי שבוטל מס העיזבון מ- 1981 ואילך – שלעניין מס שבח מקרקעין יראו את החברה כבאה בנעלי הרשות המקומית, ומחיר הרכישה יהיה המועד המקורי. 

יעל איטב:

למעשה, רוב ההסדר מופיע בפקודת מס הכנסה או בחוק מס שבח מקרקעין לפי העניין, וכאן נעשות הקביעות רק לגבי אופן חישוב למשל השווי, יום הרכישה, המועדים.

היו"ר אברהם פורז:

לפני שאנחנו פונים לנוסח, תסבירי את המהות. העיריה העבירה את כל הנכסים לחברה. אחד הנכסים הוא מגרש שנמצא בקרן הרחובות כך וכך, ולימים מוכרים את הזכויות ונניח יש שם עדיין מתקן שאיבה. מהו מועד הרכישה של הנכס ומה ערכו?

יעל איטב:

המהות היא שההעברה הזאת היא ללא תמורה. 

היו"ר אברהם פורז:

ממי למי?

יעל איטב:

מהעיריה לחברה. אין אירוע מס, ולכן החברה נכנסת בנעלי העיריה, לצורך למשל יום הרכישה, חישוב השווי. יש כאן הבחנה בין נכסי מקרקעין שבהם השווי הוא לפי יום ההעברה, לבין נכסים אחרים שהשווי הוא לפי מה שנקרא יום הרכישה המקורי של העיריה, עם תיאום, כדי שהוא לא יישחק אינפלציונית. 

בעצם, ההוראה המהותית נמצאת בפקודת מס הכנסה.

היו"ר אברהם פורז:

את אומרת כך: החברה באה בנעלי העיריה והולכים אחורה כשהנכס נמכר ובודקים איך הוא הגיע לרשות העיריה בשעתו וזה מחיר הרכישה. ואם הוא הופקע למשל לצרכי ציבור ללא תמורה, מה מחיר הרכישה?

יעל איטב:

שוב, זה מתגלגל לפי ההוראות שקיימות בחוק מס שבח. 

יגאל ביבי:

מחר הולכים לעשות מזה עסק, מבטלים את זה, הבעלים הראשונים צריכים לקחת את זה חזרה, כי זה הופקע לצרכי ציבור ולא לצרכי BUSINESS.

יעל איטב:

אבל זה לפי ההוראות שנקבעות בחוק מס שבח מקרקעין לגבי העברות. אם חוק מס שבח מקרקעין, לגבי ההעברה הראשונית יצר דחיית מס – אותן הוראות יחולו. אין כאן איזשהו הסדר חדש. 

ההסדר קיים בפקודת מס הכנסה בחוק מס שבח מקרקעין, וכאן אלה רק התאמות לצורך קביעת המועדים – מועד, יום הרכישה, וכו'.

היו"ר אברהם פורז:

לגבי עלות הנכס של הרשות המקומית שהיא מתואמת – את זה הבנתי. מה זה הקטע השני "שעל מכירתם מוטל מס שבח... יהא המחיר המקורי שווי הזכות ביום ההעברה"? מתי זה יום ההעברה? 

יעל איטב:

ביום הרכישה. ההעברה מתבצעת לחברה. 

היו"ר אברהם פורז:

איזה זכויות במקרקעין הן כמשמעותן בחוק הזה – שבח, מכירה ורכישה?

יעל איטב:

כל זכות במקרקעין.

היו"ר אברהם פורז:

שעל מכירתה מוטל מס שבח. מתי זה יום ההעברה? אני רואה שכתוב: יום ההעברה כיום הרכישה.

יעל איטב:

אני מפנה לסעיף 13(ד): "יום חתימת הסכם ההעברה של הנכסים מהרשות המקומית לחברה".


היו"ר אברהם פורז:

אבל אין הערכה שמאית. 

יעל איטב:

	תצטרך להיות כאן הערכה שמאית, רק לצורך המקרקעין. 

זוהר ינון:

	הרי מנפיקים מניות, אגרות חוב. 

יעל איטב:

	ולכן עשינו הבחנה. לגבי מטלטלין לא הטלנו את הנטל הזה, בדיוק בגלל הסיבה הזו. 

היו"ר אברהם פורז:

	את מתייחסת לזה כמו למשל פטירת המוריש – יש שומה לפי מס עיזבון, היה פעם מס כזה. את צריכה לדעת עליו. את עוסקת במס שבח?

יעל איטב:

	כן. 

היו"ר אברהם פורז:

	איך למשל קובעים את השבח של נכס שהגיע לאדם בירושה, והמוריש נפטר לפני 1981?

מלכה אנגלסמן:

	לפי שומת העיזבון.

היו"ר אברהם פורז:

	רואים את יום פטירת המוריש כיום הרכישה, ואת הערך, את מחיר הנכס שנקבע לצורך שומת מס העיזבון. מישהו צריך להוכיח את זה. לעומת זאת, אם זה אחרי 1981, הוא בא בנעלי המוריש. 

	את מתייחסת לכך שצריכה להיות הערכת נכסים, וזה מחיר הרכישה, למרות שלא שולם. 

יעל איטב:

	ולכן יש כאן הבחנה בין נכסים שחל עליהם חוק מס שבח לבין נכסים אחרים שחלה עליהם הפקודה, שבהם קבענו מנגנון אחר והוא המחיר המקורי לעיריה...

היו"ר אברהם פורז:

	אבל על כל הנכסים חל מס שבח, אם זה נכסי מקרקעין. 



תמר הקר:

	לא, אבל מעבירים גם ציוד. 

יעל איטב:

	נניח מכליות.

היו"ר אברהם פורז:

	אז מס רווחי הון.

יעל איטב:

	בסדר, מס רווחי הון לפי פקודת מס הכנסה. לכן ההתייחסות כאן לדברים האלה היא שונה. 

	זהו מנגנון שקבענו אותו גם בעוד חקיקה של העברת נכסים, קבענו את זה גם בחוק רשות הנמלים.

היו"ר אברהם פורז:

	זה שקבעתם את זה במקום אחר – זה עדיין לא אומר לי שעשיתם נכון, משום שאני נמצא כאן כדי לבדוק אתכם, אחרת הייתי יכול להגיד שאני מאשר את החוברת ולצאת אחרי שתי דקות. זה התפקיד שלנו אני חושב – לבדוק אתכם. 

	יש כאן למעשה סתירה פנימית. אחת משתיים – או ביום העברת הנכס לידי התאגיד נעשית שמאות, או שבאים בנעלי הרשות המקומית, ואתם צריכים להחליט. כי אם נעשית שמאות, אז עושים את ערך הנכס ביום שזה הגיע לתאגיד כפי שהשמאות אומרת והשבח שנוצר- אם נוצר – והאלטרנטיבה היא ללכת אחורה היסטורית ולראות כמה הרשות המקומית שילמה עבורו.

מלכה אנגלסמן:

	זה יהיה מסובך חזרה היסטורית. 

יעל איטב:

	זה במקרקעין, אלה שני דברים נפרדים. אני חושבת שההסדר הזה הוא מאד מקל לגבי המקרקעין. אנחנו לא הגענו להמשך, ל- (ג), לעניין חוק מיסוי מקרקעין. 

היו"ר אברהם פורז:

	המחיר המקורי של נכס יהא העלות של הנכס לרשות המקומית כשהיא מתואמת – זה בהנחה שאפשר היסטורית לאתר את הערך ולעשות איזשהו תיאום. נניח שזה היה בימי המנדט.

מלכה אנגלסמן:

	יהיה מאד קשה.

יעל איטב: 

(ג) עוסק בכך – בו נקבע לגבי החיוב במס שבח. 

היו"ר אברהם פורז:

למה שלא תחליטו במקום כל הדבר המסובך הזה, לקבוע שיהיה מס שבח בסכום קצוב של 10% מהתמורה? – במקום ללכת לכל מיני שערוכים היסטוריים.

יעל איטב:

יכול להיות שמגיעים לשיעורי מס הרבה יותר מקלים, יכול להיות שיש עלויות. זה מס שרירותי, זה מס מחזור, כלומר הוא לא משקף בעצם את המס שצריך להיות מוטל על השבח. 

היו"ר אברהם פורז:

את יודעת שמס שבח על נכסים שנרכשו מתקופת המנדט ועד 1961 – אם הם נרכשו בתקופת המנדט, יש מס שבח בסכום קצוב של 12%, ועל כל שנה אחרי 1948 יש עוד אחוז. 

אחת הסיבות לכך שזה נעשה – יש הרבה סיבות – היא הקושי לחזור לערכי רכישה היסטוריים. 

אז במקום ללכת לכזה דבר שיהיו שם עשרות שמאים ופקידים שיתעסקו בשאלה כמה הפרדס הזה או מכון השאיבה, שנקנה – האם לא עדיף למצוא פתרון?

בנימין שגיב:

אני מוכן להעלות – רק כמחשבה – איזשהו פתרון. בהנחה שהעיריה מעבירה באיזשהו סכום – לפעמים זה יכול להיות הסכום הריאלי שהיא העבירה את הנכסים ולפעמים זה יכול להיות ללא תמורה בכלל – החברה, אם היא קיבלה ללא תמורה בכלל, היא תפצה את הסביבה, את המדינה, בכך שבבוא היום היא תשלם שבח מלא על כל הערך שבו היא מכרה. אם היא שילמה, הסכום שהיא שילמה בהסכמה עם העיריה, זה יהיה סכום הרכישה במועד העברת הזכויות.

היו"ר אברהם פורז:

אבל אתה לא יודע. יש שם מקרקעין ויש מטלטלין ויש מיליון דברים. אתה לא יכול לעשות שמאות. 

בנימין שגיב:

אם יחליטו לעשות שמאות, אז יחליטו לעשות שמאות. זו החלטה פנימית של הגורם שמוסר והגורם שמקבל. אם לא יחליטו, אז החברה נוטלת על עצמה את הנטל הזה לשלם בבוא היום את השבח על פי הסכום שהיא שילמה.

היו"ר אברהם פורז:

מה פירוש על פי הסכום שהיא שילמה? אז כל השבח שנוצר בתקופת העיריה הוא לא קיים?

בנימין שגיב:

העיריה ממילא פטורה ממס שבח. 

היו"ר אברהם פורז:

לא. קח סיטואציה שבה יש מגרש שעליו יש מכון שאיבה והעיריה מכרה אותו, העבירה אותו לחברה, וכנגד זה קיבלה מניות. כרגע נעזוב מה העיריה עשתה. 

לימים מסתבר שהחברה הזאת לא זקוקה למגרש הזה יותר – נמצאה טכנולוגיה אחרת- ואפשר לבנות שם בנין רב-קומות למגורים והיא מחליטה למכור אותו. 

מה ערך הרכישה? – אי אפשר לדעת. 

בנימין שגיב:

ערך הרכישה זה התמורה – צריך לדרוש את זה.

היו"ר אברהם פורז:

אלא אם כן עשו שמאות של כל אחד מהנכסים שהועברו בשעתו לחברה ויש שומה של המגרש הזה, ואז אומרים: החברה קנתה אותו ב- X  ועכשיו היא הרוויחה. 

הם העבירו בבנק עשרות נכסים ואין שמאות – אני לא בטוח שזה גם שווה...

בנימין שגיב:

הנטל יהיה על החברה להראות שהיא העבירה תמורה מסויימת, זה האינטרס שלה.

היו"ר אברהם פורז:

איך? אין דבר כזה. אנחנו צריכים לדבר על דברים של ודאות. 

בנימין שגיב:

אני רק יכול לומר, גם על סמך הדוגמאות שהבאת קודם, שאם מנסים ללכת אחורה- היה כאן חבר הכנסת ביבי, יש נכסים של עירית טבריה משנות ה-20 – להתחיל להיכנס לחגיגה כזאת של שמאים, כל הפרוייקט הזה של תאגוד יהפוך לפרוייקט שהמוצר העיקרי שלו זה תשלומים לשמאים. פשוט סכום עתק.

מלכה אנגלסמן:

לכן, ההצעה השנייה היתה טובה – לקבוע 	FIX מס על התמורה, בלי להיכנס לשחזורים, כי חלק מהקרקעות הם קרקעות שהופקעו ולך תבדוק באיזה מחיר ואם שילמו תמורה או לא שילמו וכל המשמעויות של זה.

בנימין שגיב:

אני חשבתי שהמנגנון שאני מדבר עליו יוצר אינטרס של כל הצדדים – של החברה להראות שהיא שילמה תמורה גבוהה...

היו"ר אברהם פורז:

אנחנו מתעסקים כאן בדבר די איזוטרי - אני נתתי דוגמה של מכון שאיבה שהפך למגורים, אבל כנראה זה היוצא מן הכלל. ברוב המקרים זה בכלל תשתיות שלא ניתן לעשות בהן דבר.

תמר הקר:

מה שיש בו פוטנציאל – אבל מסחרי – העיריה לא תעביר כל כך מהר לרשות, אז היא תשכיר להם את זה או משהו כזה.

מלכה אנגלסמן:

השכרה לתקופה ארוכה אולי תיחשב כמכירה.

היו"ר אברהם פורז:

אני הייתי מציע – למרות שזה משאיר את זה מסובך – פשוט למחוק את הסיפה ולהשאיר רק את הרישה ולומר שזה "המחיר המקורי של נכס... כשהוא מתואם מן היום שהגיע לידי הרשות המקומית ועד ליום ההעברה". ואז התאגיד בא בנעלי העיריה מבחינת מס שבח. 

יעל איטב:

לא. אנחנו פשוט לא סיימנו לקרוא את (ג).

אתי בנדלר:

בכל מקרה, הוא מודע לכך ש"יום ההעברה חל במהלך חמש שנות המס המתחילות בשנת תחילתו של חוק זה" – למה?

יעל איטב:

זה התמריץ. 

היו"ר אברהם פורז:

הם רוצים לעודד אותם לעשות את זה מהר. אם לא יעשו חמש שנים, אחר כך את מי תענישו? את הפקידים של העיריה, את הנבחרים שמתחלפים כל חמש שנים? תורידו את החמש שנים, אין צורך בכך. 

גברת הקר, אני לא יודע אם הכנסתם בכלל בחוק סעיף שאומר ששרי הפנים והאוצר רשאים לחייב רשות מקומית.

אתי בנדלר:

	זה אחד הסעיפים שתהיה כאן התייחסות אליו לחייב. 

אלכסנדר קושניר:

	לחייב? החוק הזה הוא במקור, מלכתחילה, וולונטרי. 

היו"ר אברהם פורז:

	זה חוק "ירצו – יאכלו", ואני רוצה לעשות אותו קצת יותר טוב מאשר "ירצו-יאכלו".

מירית דובר:

	בכל אופן, הוא לא על דעת משרדי הממשלה. 

אלכסנדר קושניר:

	מלכתחילה, החוק הזה הוא על בסיס וולונטרי. 

היו"ר אברהם פורז:

	אני מסכים אתכם שהוא בנוי על בסיס וולונטרי, ואני גם מאד מקווה שהוא יהיה וולונטרי, אבל – ואם הוא לא יעבוד על בסיס וולונטרי. 

דובר:

	אז ישבנו סתם כמה ישיבות. 

היו"ר אברהם פורז:

	אז אנחנו משאירים  לשני שרים בממשלה. גם לא אכפת לי לעשות מנגנון שעל החלטת שני השרים רשאית הרשות המקומית לערור בפני מליאת הממשלה או משהו כזה. 

אתי בנדלר:

	כשנגיע לסעיף הזה, אני מניחה שהוא יוצג עוד היום. 

היו"ר אברהם פורז:

בעניין של "ירצו – יאכלו" – אני לא יודע איפה אני אהיה בעוד חמש שנים, אבל אני לא רוצה שבעוד חמש שנים ייוודע לי שעבדתי כאן כמה חודשים על דבר שאף תאגיד לא קם כי אף אחד לא רצה.

זוהר ינון:

אנחנו הגענו עד הלום – כחלק מהסיכומים שהגענו אליהם במטרה להגיע לשולחן הוועדה, אנחנו כמשרד האוצר, הסכמנו שהתהליך יהיה וולונטרי, מה גם שהניסיון שלנו מראה שבגלל בעיות של יחסי עבודה ונושאים של העברת נכסים ופעילות, המהלך הזה אורך זמן מסוים וקשה לעשות אותו בכפייה. 

היו"ר אברהם פורז:

אני מבקש שהסעיף יהיה מנוסח באופן הבא. 

אתי בנדלר:

הסעיף שמאפשר לשרים לכפות?

היו"ר אברהם פורז:

החל מתום שלוש שנים מיום כניסתו של החוק לתוקף, באישור ועדת הכלכלה של הכנסת...

תמר הקר:

אם אתה כבר מדבר על כך, תקרא את גרסה ג' – חיוב הקמת חברות לאחר שלוש שנים. 



היו"ר אברהם פורז:

תכתבי – רשאים, באישור ועדת הכלכלה של הכנסת.

מירית דובר:

אנחנו מבקשים גם באישור ועדת הפנים. זה בניגוד לרוח מי שהגיש את ההצעה, בניגוד להחלטת משרדי הממשלה. 

תמר הקר:

זאת הסתייגות שלך, או כהחלטת ועדה?

אתי בנדלר:

החלטת ועדה. הממשלה רוצה –  היא תסתייג. 

	אבל זה עדיין לא נדון, נכון?

היו"ר אברהם פורז:

זה מאושר – באישור ועדת הכלכלה. 

אתי בנדלר:

בכל מקום באישור ועדת הכלכלה, זאת אומרת גם בסעיף קטן (ה)?

היו"ר אברהם פורז:

כן, הכל באישור ועדת הכלכלה.

זוהר ינון:

נושא נוסף זה התקופה של חמש שנים של הפטורים הנרחבים ממס. אנחנו, בתיאום עם נציב מס הכנסה – זאת העמדה שמשרד האוצר מציג לוועדה, לפחות בשלב הנוכחי - אנחנו רוצים שכל מערכת הפטורים תוגבל לתקופה של חמש שנים. אחרי כן יוכלו להחליט אחרת.

היו"ר אברהם פורז:

אני שמח לגבי עמדתכם, והיא לא מקובלת. זו נאיביות להאמין שרשויות מקומיות ירוצו מהר מהר מהר כי או-טו-טו נגמר להם... להפך. זה לא איום אמיתי. 

אלכסנדר קושניר:

אבל בכוח זה יהפוך למאבק מתמיד.







היו"ר אברהם פורז:

תראה, לנו אין עניין שזה כפוי, להפך. אנחנו רוצים את זה וולונטרי, ולכן שלוש שנים אין בכלל סמכות לכפות. עברו שלוש שנים ומסתבר שאנחנו עדיין "מדשדשים בביוב", אז צריך לעשות מעשה.

מירית דובר:

אבל זמן של שלוש שנים הוא קצר מדי בכל זאת. 

זוהר ינון:

מהניסיון הקיים, שלוש שנים זה באמת פרק זמן נאות, הוגן, שאם רוצים – אז אפשר לעמוד בו. 

היו"ר אברהם פורז:

אם תרצו – אין זו אגדה.

תמר הקר:

אנחנו חוזרים לסעיף 13?

היו"ר אברהם פורז:

גברת הקר, אנחנו יכולים לשבת כאן על הסעיפים האלה בלי סוף. לדעתי, המטרה היא פשוטה – בשלב שזה עובר מהרשות המקומית לחברה, זה לא אירוע מס. בשלב לאחר מכן, כשזה נמכר – מחיר הרכישה הוא המחיר ההיסטורי שבו רכשה את זה הרשות המקומית – לטוב ולרע.

למה? – כי אחרת נצטרך לחייב אותם לעשות שמאות של כל נכס לחוד בזמן ההעברה, ואני לא בטוח שזה הכרחי. יכול להיות שעיריה רוצה להעביר לתאגיד בשליטתה ומישהו נותן להם הערכה כללית, אני לא צריך על כל עץ ועל כל דבר.

יעל איטב:

אנחנו חשבנו על מנגנון אחר, במיוחד מאחר שיש כל מיני פטורים לעיריה ולא בהכרח זה נכון יהיה לחייב אותם במס שבח על התקופה ההיסטורית.

היו"ר אברהם פורז:

ברגע שזה יימכר, בשלב ב', המוכר ישלם מס שבח גם על השבח שהצטבר בידי העיריה.

יעל איטב:

אנחנו רצינו לפטור אותו. היינו מאד מקלים כאן.

היו"ר אברהם פורז:

אבל אם אתם פוטרים אותו, אתם מחייבים לעשות שמאות של כל נכס בעת ההעברה.

יעל איטב:

נכון, כי אנחנו גם רצינו מס מכירה.

היו"ר אברהם פורז:

נו באמת. אני מציע גם מאסר בפועל למי שעושה את זה...

יעל איטב:

אני אנסה להסביר למה אנחנו רוצים חצי אחוז מס רכישה. בעצם, מס רכישה – הרי יש לו איזשהם שורשים היסטוריים. במהות שלו הוא קצת כמו אגרה. בעבר באמת היתה אגרת העברת נכסים לטאבו, ובעצם ישנו גם השריד של חצי אחוז שהוא התחליף למס בולים שהוטל בעבר על העברת מקרקעין. 

לכן, בעצם כשמסתכלים על חוק מס שבח, גם על נסיבות שבהן ישנו פטור ממס שבח- תמיד מוטל גם מס רכישה בשיעור חצי אחוז כתחליף למס הבולים. אין תקדים לכך שניתן פטור מלא באיזושהי העברה ממס רכישה.

היו"ר אברהם פורז:

אבל אתם רוצים לעודד, בשלב הזה, שיקומו תאגידים כאלה. יכול להיות שהנכסים האלה שווים עשרות מיליונים. את תקחי עיר גדולה – משק הביוב והמים שלה יכול להיות עשרות מיליונים. חצי האחוז הזה יכול להתבטא בסכום גדול של כסף שצריך להוציא אותו מיד, מה אתם צריכים את זה.

יעל איטב:

יש בעיקר כל מיני השלכות רוחב.

היו"ר אברהם פורז:

איזו השלכת רוחב יש לזה?

יעל איטב:

משום שזה תקדים. זו פעם ראשונה שניתן פטור לחלוטין ממס רכישה.

תמר הקר:

גם כשמעבירים לאיגוד ערים, נדמה לי שיש חצי אחוז. 

יעל איטב:

כן, בכל מקרה. החריג היחיד שמצאתי זה לגוף שדינו כדין המדינה משום שהמדינה פטורה מכל מס ומכל אגרה.

היו"ר אברהם פורז:

לא יכול להיות מצב – יכול להיות אבל זה לא רצוי – שמצד אחד אתם רוצים לדחוף את הפרוייקט הזה קדימה, ומצד שני אתם ממסים אותו בתחנות המעבר. 

	אומר לך משהו – מס הרכישה הוא מס לא מוצדק, והוא הפך לדבר אבסורדי כי הוא בא לכסות על ביטול מס שבח על דירות מגורים. 



יעל איטב:

	לא מס מכירה.

היו"ר אברהם פורז:

	מס רכישה הוא מס שבא לכסות על הפסדי המדינה כתוצאה מכך שבוטל מס שבח על דירות. פעם היה פטור על דירת יחיד – עד 70 מטר – והיא היתה חייבת להיות דירת יחיד, אנשים היו פותחים את החשמל כדי להראות שהיה חשבון חשמל. 

	זה בוטל. היום, אחת לארבע שנים אפשר למכור דירה בפטור ממס שבח. עזבי רגע את הרפורמה, אם תהיה או לא תהיה. נכון להיום, זה מקלט מס דירות, אז לפחות תופסים את זה בשלב מס המכירה, וגם היום אם יש לך דירה שנייה – אתה לא נהנה מהמדרגות המוקטנות לגבי הדירה השנייה.

	אין הצדקה לגבי תאגיד כזה.

יעל איטב:

	מס מכירה, היום השיעור שלו הוא 5%.

תמר הקר:

לכן אומרים רק חצי אחוז ולא חמישה אחוז.

היו"ר אברהם פורז:

	לא מס מכירה. אני מדבר על מס רכישה.

יעל איטב:

	מס רכישה הוא היום 5%, ואנחנו כאן מסתפקים ...

היו"ר אברהם פורז:

	הוא בא להחליף מס רכוש שבוטל. מס רכוש לא היה מוטל ממילא על הנכסים האלה. 

מלכה אנגלסמן:

	היתה אגרת העברת מקרקעין. 

יעל איטב:

מס מכירה בא להחליף את ביטול מס רכוש. 

היו"ר אברהם פורז:

	ומס רכישה בא להחליף את מס השבח שבוטל על דירות. 

יעל איטב:

	את אגרת העברת המקרקעין פלוס מס בולים.

היו"ר אברהם פורז:

	אני יודע, אבל בגדול, הדבר הזה מכסה את הפסד הוצאות המדינה מביטול מס השבח על דירות מגורים. 

	על דירת מגורים – אם הרווחת עליה או לא – אתה משלם 5% בשוליים מס, ואז זה לא משנה, זה בא לכסות את האובדן ממס שבח. 	

יעל איטב:

	זה לא רק נועד לזה.

היו"ר אברהם פורז:

	לא חשוב. אני נגד זה כי אם אתם רוצים שהפרוייקט יקום, אתם צריכים לא ליצור לו אף מכשול בדרך. להפך, הייתם צריכים לתת להם מענק של חצי אחוז. 

מירית דובר:

	נכון, שזה יהיה אטרקטיבי. 

היו"ר אברהם פורז:

	אני נגד זה. אני רוצה שהעברה לתאגידים האלה לא תהיה אירוע מס. 

יעל איטב:

	החלופה האחרת שחשבנו עליה באה לידי ביטוי במכתב מאגף התקציבים, שבעצם ההצעה שהיתה – יינתן פטור מלא לחברה למים ולביוב מתשלום מס רכישה במידה והרשות המקומית תחוייב להעביר את האחריות למתן שירותי מים וביוב לחברה.

היו"ר אברהם פורז:

	מה זה תחוייב? 

יעל איטב:

	לעומת זאת, אם זה יהיה הליך וולונטרי – בכל זאת יוטל מס רכישה.

היו"ר אברהם פורז:

	אני לא מאשר את זה. לדעתי, אם אתם רוצים לעודד – אל תעשו. 

	תבינו, זה משק מים וביוב. במונחים כלכליים זה יכול להיות עשרות או מאות מיליונים. זה לא משנה שזו העברה מכיס לכיס, אבל אם אני מעביר מכיס א' שלי לכיס ב' שלי, ובדרך אתם רוצים לגבות חצי אחוז – זה יכול להיות המון מיליונים שצריך להוציא אותם מן הקופה. זה פשוט לעבוד בניגוד לכל מה שאתם רוצים לקדם. 

	סיכמנו שהעברה לתאגיד היא פטורה ממס, ובשלב של המכירה הולכים לערך ההיסטורי. 

	אני לא נכנס לניסוח הסעיפים. גברת בנדלר, האם ירדת לסוף דעתי? לדעתי רק הרישה: המחיר המקורי של נכס יהא העלות של הנכס לרשות המקומית כשהיא מתואמת מן היום שבו הגיע הנכס לידי הרשות המקומית עד ליום ההעברה. את הייתר שכתוב למטה לא צריך. 

יעל איטב:

	לא. זה לצורך פקודת מס הכנסה, זה לא יפתור את הבעיה. 

היו"ר אברהם פורז:

	למה לפקודת מס הכנסה זה לא יפתור?

יעל איטב:

	כי זה מה שכתוב בתחילת הסעיף. זה רק לצורך סעיפים 21 ו –88.

היו"ר אברהם פורז:

	בסדר. לגבי חוק מס שבח מקרקעין, "שווי הרכישה" יהא שווי הזכות במקרקעין ביום ההעברה". 

	לא ביום ההעברה, אלא ביום ...

אתי בנדלר:

	אולי נבקש ניסוח חדש שישקף את ההחלטות של יושב-ראש הוועדה.

היו"ר אברהם פורז:

	תראי לי את הנוסח. אני קצת מתמצא במס שבח. נעבור הלאה.

אתי בנדלר:

	אם כך, בישיבה של הדיון בבקשה לרביזיה, תדון גם בנוסח חדש?

היו"ר אברהם פורז:

	אני רוצה להסביר את המהות, ואחר כך הניסוח הוא פשוט. הנוסח אומר: בזמן ההעברה מהרשות המקומית לתאגיד זה לא אירוע מס. בזמן שהתאגיד מוכר, כדי לבדוק את מחיר הרכישה שלו, הולכים למחיר שבו הוא הגיע לידי הרשות המקומית. איך נפתור את הבעיה אם זה למשל הופקע לצרכי ציבור – אלוהים גדול. 

דוד שחף:

	זה לא קשור למס בכלל, זה קשור לזכויות הקרקע. 

היו"ר אברהם פורז:

	נניח שהרשות המקומית כן קנתה אותו. נניח שהיא הפקיעה אותו לא במסגרת ההפקעות המותרות ללא תמורה, אלא הפקיעה אותו בתשלום, אז זה קל. אם במקרה זה הגיע ללא תמורה, זה סיפור הרבה יותר מורכב ומסובך. גם אז לפי חוק התכנון והבניה צריך להחזיר את זה לבעלים.

מלכה אנגלסמן:

	אין כאן גם הוראת פטור בעניין הזה. אולי כדאי לחשוב על כך ש-196 במקרים אלה לא יחול. 

היו"ר אברהם פורז:

	אני לא יודע, למה הוא לא יחול? זה שעיריה העבירה זאת לחברה והחברה מכרה את זה, למה הבעלים שהפקיעו מהם ללא תמורה צריכים להינזק? לא מוצדק.

	אם העיקרון אומר שלא מפקיעים, אלא לצרכי ציבור, ואם מחזירים את זה לייעוד שלא לצרכי ציבור מפצים אותו, אולי תהיה לו עילת תביעה אל מול העיריה, אבל זה שוב דבר איזוטרי.

תמר הקר:

התיקון הבא שמסומן כאן הוא בסעיף 15(א) – עמוד 9 בנוסח לוועדה מה-21.8.

היו"ר אברהם פורז:

	בסדר. הלאה. 

תמר הקר:

	בסעיף 21 הוספנו את האפשרות שפג תוקפו של רישיון, בנוסף לביטול או להגבלה. סעיף 21 מדבר על העברת האחריות על מתן השירותים מחברה שבוטל רישיונו או פג תוקפו.

היו"ר אברהם פורז:

	הוספת את "פג תוקפו" – בסדר. 

תמר הקר:

	נקרא את סעיף קטן (ג) בסעיף 21 ולאחר מכן את סעיף קטן (ד).

היו"ר אברהם פורז:

	אני מציע לך לעיין בחוות דעתו של היועץ המשפטי לממשלה בעניין הכבלים. 

תמר הקר:

	לכן כתבנו את זה.

	בסעיף 23(ב) הוספנו חובה להכין תוכניות אב למים ולביוב. בפסקה (4) הזכרנו את המטרה של מניעת זיהום ים.

דב באסל:

	מניעת זיהום ים זה משהו נפרד מאיכות הסביבה?

היו"ר אברהם פורז:

	לא, עשינו מקורות מים, זיהום ים. 

ישעיהו בר אור:

	גם מניעת זיהום ים. 


תמר הקר:

	בסעיף קטן 24(ב) הוספנו התייעצות עם מועצת הרשות לגבי התקשרות של העברת כל הפעילות לגורם אחר, ואז יש את הנושא של רישיון משנה.

היו"ר אברהם פורז:

	בסדר.

תמר הקר:

	בסעיף 27(ב) אני רואה כאן את ההדגשה ש"אין במתן רשיון כדי לגרוע מן החובה לקבל כל רשיון הנדרש לפי כל דין לביצוע תפקידי החברה, הפעילות נושא הרשיון והפעלת כל סמכות של החברה לפי חוק זה."

היו"ר אברהם פורז:

	מצוין. 

תמר הקר:

	בסעיף 32 – סמכות של החברה להקים מערכת מים ולחבר מקרקעין במקום נכסים- זה רק תיקון טכני. 

היו"ר אברהם פורז:

	אם יש תיקונים סמנטיים וניסוחיים אל תזכירי. רק כאשר המהות משתנה, תבהירי. 

תמר הקר:

	בסעיף 33 הכנסנו את הנושא של היעדר אפלייה לכל צרכן בתחום החברה. 

	סעיף 36 נכתב קצת אחרת כאן. מלכה, זה בעקבות ההערות שלך, זה בנושא של הודעה לבעל המקרקעין. הקראת סעיף 36, עמוד 17 בנוסח לוועדה מה- 21.8.

מלכה אנגלסמן:

	זה כפי שקיים היום בחוק הרשויות המקומיות (ביוב).

היו"ר אברהם פורז:

	אני מציע לכתוב: ככל האפשר. אם בעל המקרקעין נמצא בחוץ-לארץ?

מלכה אנגלסמן:

	אני חושבת שצריך להשאיר את זה לדין הכללי אם הוא לא נמצא. ככל האפשר יכול להתפרש בצורה מאד גמישה, ויגידו: לא הצלחנו.

אתי בנדלר:

	מאד מסוכן. 

היו"ר אברהם פורז:

	איך היא תודיע לו אישית? ואם הוא איננו?

מלכה אנגלסמן:

	יש לכך פתרונות. 

אתי בנדלר:

	תחליף המצאה או הדבקה לנכס או הודעה בעיתונות. 

היו"ר אברהם פורז:

	בחוק התכנון יש דרך איך עושים, אבל מה כאן? תאמצו את ההוראות של חוק התכנון והבנייה לגבי פרסום או תליה או משהו כזה. 

בנימין שגיב:

	זה עבר טוב בחוק הרשויות המקומיות. 

תמר הקר:

	ניקח מחוק התכנון והבנייה. 

היו"ר אברהם פורז:

	כן, שם יש את כל תחליפי ההמצאה, לפי חוק התכנון. את יכולה אפילו לכתוב הוראה שבמקרה שלא ניתן לאתר את הבעלים, יחולו הוראות כך וכך.

תמר הקר:

	אנחנו עשינו את זה בקטע של כניסה למקרקעין. 

מירית דובר:

	יש לי הערה לסעיף. בחוק הביוב מדובר על כל שלב ולא על כל חלק. אני לא יודעת מה זה על כל חלק. 

תמר הקר:

	עשינו את זה מפני שבשעתו, היה את הנושא של שלבים. 

מירית דובר:

	אין לי בעיה עם השלבים. אני מסכימה שצריך להודיע, אבל למה על כל חלק?

תמר הקר:

	אני אומרת שהיום אין את המונח הזה של שלבים, לפי החוק הזה.



היו"ר אברהם פורז:

	גברת הקר, אל תכבידו על עצמכם יותר מדי. תודיע חברה... הודעה על המערכת העתידה לקום, לא צריך על כל שלב או על כל חלק. 

מלכה אנגלסמן:

	אבל השלבים הוגדרו בחוק.

תמר הקר:

	בחוק קבעו, אבל היום הם לא מוגדרים. 

מלכה אנגלסמן:

	היום השלבים מוגדרים.

היו"ר אברהם פורז:

	גברת הקר, את לא צריכה להיכנס לרמת פירוט כזאת כי אחרת מישהו עוד יטען טענות שלא נתנו לו. צריך לתת הודעה – תודיע חברה לבעל מקרקעין שיחוברו כאמור הודעה בדבר המערכת העתידה לקום, או משהו כזה. לא צריך על כל שלב או על כל חלק.

בנימין שגיב:

	התוצאה תהיה שיודיעו עכשיו לכל התושבים.

היו"ר אברהם פורז:

	אבל אז לדעתי זו לא הודעה.

אתי בנדלר:

	אז למה לא להשאיר על כל שלב? 

היו"ר אברהם פורז:

	על כל שלב כן, אבל לא על כל חלק. 

דוברים:

	בסדר. 

אתי בנדלר:

	"טענה כי לא נמסרה הודעה כאמור למי שחייב בתשלום" – החייב בתשלום זה בעל המקרקעין הרי, אז למה אתם לא ממשיכים לדבר באותו אופן?

מלכה אנגלסמן:

	יש לכך סיבה, דווקא לקולא. מה שקורה לפעמים, שמישהו אחר משלם את התשלום החד-פעמי והוא יכול לבוא ולומר: לא קיבלתי הודעה. 

כלומר, הוא לא חייב על פי חוק אבל כן לקח על עצמו מכוח חוזה לשלם את זה. בא החוק ואומר שאותו אחד שלקח על עצמו מכח חוזה, לא יוכל לטעון שלא קיבל את ההודעה.

דוד שחף:

דובר על סעיף 39 – עניין טכני. לגבי 143 זה 145 בחדש. 

לגבי פקודת מסים (גבייה) – לנו יש בעיה. כיום אנחנו יכולים לגבות באמצעות העיריה דרך פקודת המסים (גבייה).

היו"ר אברהם פורז:

אתה רוצה שגם התאגיד יוכל. גברת הקר, יש כאן בעיה שהתאגיד יוכל?

תמר הקר:

האמת היא שיש כאן קושי מבחינת מה שמקובל. מה שמקובל הוא שממשלה ורשויות מקומיות, נותנים להן סמכויות, אבל נגיד חברת חשמל היא גם חברה ממשלתית, אין לה את זה.

היו"ר אברהם פורז:

בעיניי, הואיל ואני רוצה שזה יקודם ושלא יגידו: אוי ואבוי, נעשה תאגיד לא נוכל לגבות, אני מציע ...

אתי בנדלר:

תאגידים עירוניים?

היו"ר אברהם פורז:

כן, זה כמו המבחן של חברה ממשלתית. כל עוד הרוב של השליטה הוא בידי העיריות, התאגיד רשאי לפי פקודת מסים, אפשר לגבות לפי החוקים הקיימים. ברגע שהשליטה עברה, הם הופכים כבר לחברה פרטית. 

תמר הקר:

אין לי כאן בעיה עקרונית. אני רק רוצה להזכיר שיש לחברה הזאת אמצעי אכיפה והוא סגירת הברז.

דוד שחף:

זה לא מספיק, אני אומר מניסיון. 

היו"ר אברהם פורז:

בסדר, סגרנו. כשהתאגיד כבר יהיה, בלמעלה מ- 150% תתעורר הבעיה, ממילא בעלי המניות הפרטיים ידאגו. 

תמר הקר:

סעיף 42 הוספנו את החזרת הדרך לקדמותה ככל האפשר, נדמה לי שזו היתה הערה של אתי.


אתי בנדלר:

דיברנו על כך. 

תמר הקר:

הכנסנו את ועדת הכלכלה בסעיף 44. 

	האם עברנו על סעיף 51 בוועדה?

היו"ר אברהם פורז:

מה השוני כאן לעומת ההצעה המקורית?

תמר הקר:

הסעיף הזה הוא סעיף חדש. הקראת סעיף 51 – עמוד 21 בנוסח לוועדה מה-21.8. –
(א)(1) (2) (3), (ב)(1) – בסעיף 51(ב)(1) יש למחוק את המילה "לבצע" – (2).

דב באסל:

מה ההבדל בין (א) ל- (ב)? למעשה, כל ההוראות שמופיעות ב-(ב), מופיעות ב- (א).

מלכה אנגלסמן:

יש הבדל – זה כללי וזה פרטני. (א) זה הוראות כלליות ו- (ב) אלה הנחיות ספציפיות. 

היו"ר אברהם פורז:

כן. ב- (א) זה הוראות כלליות מה עליהם לעשות, כמו הוראות כיבוי אש. 

אתי בנדלר:

אם נסתכל על (א)(3) זה לא כללי. 

היו"ר אברהם פורז:

וכאן זה לבצע דברים ספציפיים, קונקרטיים, להגיד לו: תעשה א', ב', ג'. נכון, גברת הקר?

דב באסל:

מאיזה מפעל? מכל מפעל?

תמר הקר:

כן, כל מפעל שבתחומה. (א) הוא גם רק למפעלים, ו- (ב) מדבר גם על מקרקעין שאינם מפעלים.

היו"ר אברהם פורז:

אנחנו מאשרים את סעיף 51 בנוסחו החדש.

תמר הקר:

לצורך כך, היה צורך לעשות תיקונים בסעיף הערר והערעור – להכניס את המפעל ולא רק את בעל המקרקעין, בסעיפים הבאים.

דב באסל:

לעניין סעיף 52 – אנחנו יצרנו קשר עם המשרד לאיכות הסביבה, למעשה הסעיפים האלה הוכנסו לבקשה של המשרד לאיכות הסביבה.

אנחנו לא רוצים שייווצר מצב שתהיה איפה ואיפה בין מפעלים לגבי אינסטנציית הערר שלהם. שלא יהיה מצב שמפעל מסוים יוכל לערער רק בפני המשרד לאיכות הסביבה לעומת מפעל אחר שיוכל לפנות לבית משפט השלום. 

אנחנו מבקשים שכל סוגי המפעלים יוכלו לערער לשתי האינסטנציות, והדבר הזה יכול להיות פתרון מאד פשוט.

היו"ר אברהם פורז:

יש עם זה בעיה, גברת הקר?

תמר הקר:

אני עוד לא בדיוק רואה מה ההצעה.

היו"ר אברהם פורז:

ההצעה היא שאפשר לערער פעמיים: לערער בפני המוסמך מטעם השר, וממנו לבית המשפט. 

דב באסל:

בסעיף 52(א): "סעיף 51(א) או על ידי דרישת חברה לפי סעיף51(ב)", אנחנו מבקשים למחוק את (2).

תמר הקר:

לא, סליחה. זה בדיוק העניין ש- (ב)(1) מדבר על בעל...

היו"ר אברהם פורז:

אני לא רוצה להיכנס לניסוחים. גברת הקר, אני מציע כך – יש אפשרות לערער בפני מי שהשר לאיכות הסביבה קבע וממנו לבית משפט בכל המקרים. תעברו על זה ותבדקו.  בואו לא נחסום את הדרך לבתי המשפט. 

אנחנו נותנים אפשרות ערעור.

תמר הקר:

אז מה צריכים לתקן ב- (ב)?



אתי בנדלר:

צריכים לנסח את הכל מחדש שתמיד יהיו שתי אינסטנציות. 

תמר הקר:

לא. 

היו"ר אברהם פורז:

תקראו את הפרוטוקול, תראו מה החלטנו ותיישרו את הקו. 

תמר הקר:

סעיף 57 – הוספנו סמכות לקבוע כללים על דיווח לציבור בדבר איכות המים, השפכים והקולחים שבתחום החברה.

בסעיף 60(ה) אנחנו מחילים את ההוראות בדבר תנאי כשירות גם לחברת בת שקיבלה רשיון. 

היו"ר אברהם פורז:

אושר.

תמר הקר:

בסעיף 68(ב) זה עניין של פסלות לגבי הרשעה טרם חלפו עשר שנים. 

היו"ר אברהם פורז:

בסדר. היום אסור שבע שנים להיות חבר כנסת. 

תמר הקר:

בסעיף 82(א)(5) יש סמכות ייעוץ של הרשות בעניינים המנויים בחוק.

סעיף 102 – בנושא של תעריפים, הוספנו כאן סמכות למועצת הרשות לקבוע תעריפים בעד פעולות החברה בניטור ופיקוח על שפכי תעשיה כי צריך תשלום בנפרד לכך.

	סעיף 103 הוא סעיף חדש שהוספנו אותו לאחר דיון.

היו"ר אברהם פורז:

סעיף 102(ג) הוא גם חדש.

אתי בנדלר:

כן, זו היתה החלטה של הוועדה.

מירית דובר:

לגבי תעריפים למים – אני מבינה שבעצם על פי סעיף 102, תיתכן אפשרות שברשויות שונות תעריף המים יהיה שונה?

תמר הקר:

נכון.

מירית דובר:

אנחנו מתנגדים לכך. אנחנו חושבים שאין בזה שום היגיון. כל צרכני המים זכאים לקבל מים תמורת אותו סכום. 

היו"ר אברהם פורז:

תגידי, למה הארנונה היא לא זהה בכל הרשויות?

מירית דובר:

אני חושבת ששירות כמו מים, גם שירות כמו ביוב, אם אפשר היה...

היו"ר אברהם פורז:

אם רשות מקומית מתנהלת ביעילות, יש לה מפעל מים יעיל והיא מצליחה לעשות את זה בזול, למה היא צריכה לקחת יותר כסף מול איזו חבורה של גנבים שלא יודעים לנהל את העסק?

מירית דובר:

אנחנו חושבים שמים זה דבר שחייב להיות לגביו תעריף אחיד. לא יתכן, משום שמה שיקרה זה שדווקא ברשויות יותר רחוקות שבהן יש עלויות יותר גבוהות – ולצערי, מדובר ברשויות שהן יותר נחשלות – התושבים ישלמו הרבה יותר.

היו"ר אברהם פורז:

שיהיה סבסוד, אבל לא דרך מפעל המים, אלא בדרך אחרת. שיתנו לתושבים מענק.

מירית דובר:

לדעתי צריך להשאיר את המצב הקיים.

תמר הקר:

זה סותר את כל העניין של פעילות לפי שיקולים עסקיים.

היו"ר אברהם פורז:

זה סותר את כל הקונספציה של החוק. 

מירית דובר:

כן, אבל אנחנו נטיל את הנטל על צרכני המים דווקא ברשויות נחשלות. 

תמר הקר:

הרשויות הנחשלות האלה לא יקימו כל כך מהר תאגידי מים וביוב.


היו"ר אברהם פורז:

את טענת את הקייס שלך נפלא, רק אם הטיעון שלך מתקבל, אפשר לקחת את החוק הזה ולתייק אותו.

מירית דובר:

אני חושבת שלמשרד הפנים יש גם עמדה בעניין. 

אלכסנדר קושניר:

אל"ף, אנחנו הבענו אותה, ובי"ת, מבחינה אנושית – אני כבר לא מדבר תפעולית והנדסית- מי שישלם פי שניים זה אופקים בהשוואה לתל-אביב, אולי פי שלושה.

היו"ר אברהם פורז:

סליחה. נניח שבאופקים עולה כפול לטפל בכך כי העלות היא כפולה, אתה רוצה שתושבי תל-אביב ישלמו כפול רק כי באופקים זה עולה יותר?

תמר הקר:

ארנונה הם משלמים פחות. זה מתקזז.

אלכסנדר קושניר:

אני בהחלט מבין גם את השאלה וגם את המשמעות, אבל אני רוצה שתהיה מודעות לכך שיש כאן היבט הרבה יותר כבד מאשר אנחנו מתארים לעצמנו לגבי מחירי המים בכל הפריפריה- וזה גם אולי אפילו נוגד את מדיניות הממשלה, שלא אני קובע אותה.

זוהר ינון:

אפשר לפתור את זה בתמיכות.

היו"ר אברהם פורז:

אבל תושבי אופקים צריכים לקבל סיוע בדרך אחרת, לא דרך המחירים במפעל המים. רבותי, שמעתי אתכם, אני לא רוצה לבזבז את הזמן.

מלכה אנגלסמן:

חוקי העזר היום של הערים ברשויות המקומיות המרוחקות הם עדיין יותר נמוכים, סימן שמכל מיני סיבות – למרות שזה אולי יותר יקר להם – הם מעדיפים להשאיר את התעריפים האלה נמוכים. 

זוהר ינון:

את מתכוונת לביוב.

אלכסנדר קושניר:

תעריפי מים הם זהים בכל המדינה.

היו"ר אברהם פורז:

ואז המענק שאותה רשות מקבלת ממשרד הפנים מכסה לה את החור הזה.

זה נוגד את כל הקונספציה של החוק אם אין דיפרנציאציה. 

בנימין שגיב:

אני מתנצל, אני חוזר לסעיף 57 בעניין חובות הדיווח לצרכנים  ולציבור. שם מסמיכים את מועצת הרשות לקבוע כללים. העמדה הרשמית שלנו היא שצריך לוודא שחוק חופש המידע יחול על התאגיד גם כשהוא לא יהיה בשליטת רשות ציבורית, שהוא ייחשב לצורך חוק חופש המידע ...

היו"ר אברהם פורז:

אני לא בטוח. אם זה גופים עסקיים פרטיים שמנהלים תאגיד, למה אני חייב לחשוף?

בנימין שגיב:

משום שה- PUBLIC UTILITY שקוראים לו אספקת מים ופגיעה באיכות הסביבה הוא מסוג הדברים שהחשיבות להביא אותם לידיעת הציבור עולה על הרבה פריטי מידע שכלולים בחוק חופש המידע. איכות מים בכל העולם מוכרת כנתון...

היו"ר אברהם פורז:

לי לא מפריע שתנסחו סעיף לגבי איכויות המים, אבל לא לגבי הנתונים הכספיים. 

אתי בנדלר:

נתונים כספיים, נדמה לי שרובם בלאו הכי חסויים לפי חוק חופש המידע.

היו"ר אברהם פורז:

אני לא מכיר מספיק את חוק חופש המידע. אני רק רוצה לומר מה התוצאה. 

לגבי איכויות מים ולגבי טיב ה- PRODUCT שהם נותנים, זה פתוח לציבור. לגבי הנתונים הכספיים – עלויות וכו' – לא גלויים.

בנימין שגיב:

לכן הצעתי לכלול את זה בסעיף מסוים. 57(א) מדבר רק על איכויות. 

היו"ר אברהם פורז:

זאת הדירקטיבה ואתם תנסחו את זה בהתאם. 

תמר הקר:

סעיף 103 בא למנוע מצב של כפל תשלומים, ואני קוראת אותו – עמוד 37 בנוסח לוועדה מה-21.8. -  סעיף 103(1) (2) (3).



היו"ר אברהם פורז:

היום, לפי המצב הנוכחי, אדם בנה בית של 100 מטר ושילם אגרת פיתוח לעיריה בסכום X. נניח שהוא הגדיל את הבניין ל- 200 מטר. האם לא משלם יותר?

ורד קרן:

הוא משלם רק על תוספת הבנייה. 

היו"ר אברהם פורז:

הוא משלם, גם אם לא החליפו לו את הצינור. אז למה אתם רוצים כאן רק אם החליפו לו את הצינור?

ורד קרן:

רק על התוספת המבונה, לא על הנכס. 

היו"ר אברהם פורז:

גברת הקר – המלים האלה: "נוצר צורך להקים ולחבר לנכס מערכת מים או ביוב נוספת" צריכות לרדת. למה אני צריך לשפר את מצבו? ההנחה היא שהוא מטיל עומס על התשתית הכללית.

אתי בנדלר:

לא, אבל תסתכל על 103(2) – הוא לא יחוייב בתשלום לגבי שטח הקרקע ושטח הבנין שבשלהם שולמו. 

היו"ר אברהם פורז:

אבל תסתכלי על (3).

מלכה אנגלסמן:

(3) בא בעצם להחמיר.

היו"ר אברהם פורז:

(3) אומר: "אם דירקטוריון החברה החליט כי כתוצאה מתוספת בניה בנכס בהיקף ניכר או בשל שינוי מהותי בשימוש הנעשה בנכס, נוצר צורך להקים ולחבר לנכס מערכת מים או ביוב נוספת, או להחליף..." – אני לא רוצה להגיד את זה. אני חושב שברגע שהוא בונה יותר...

יעקב צמח:

כך זה היום בחוקי העזר. כל תוספת מחוייבת.

אתי בנדלר:

אני חושבת שזה מחמיר, אני לא חושבת שזה מקל. נאמר כך – אם הגדלת מ-100 ל-150 ושילמת על ה- 100, גם אם אין צורך לשנות שום דבר במערכת הביוב, רשאים לגבות על ה-50.


מלכה אנגלסמן:

נכון. אני רוצה לומר מה זה בא לפתור. ישנם פסקי דין שאמרו שאם הקימו פעם מערכת, בתקופת טרום 1962, לא צריך לשלם גם אם יקום בנין חדש. בא החוק הזה  ואומר שאם נסיבות מיוחדות שהנכס הזה מחייב שינוי מערכת הביוב או המים בסביבת הנכס, למרות הפטור הקיים היום, כן יידרש לשלם.

תמר הקר:

גם על השטח הקודם. 

היו"ר אברהם פורז:

בסדר, מקובל עלי. אושר.

תמר הקר:

בסעיף 111 – בתפקידי הממונה הוספנו שהוא צריך לעקוב אחר קיום אמות המידה וההוראות שנקבעו לפי סעיף 99 כתפקיד נוסף של הממונה.

היו"ר אברהם פורז:

בסדר.

אתי בנדלר:

לגבי סעיף 123 כתוב אצלי שאתם תביאו משהו יותר מתאים. 

תמר הקר:

אמרנו שאנחנו צריכים לבדוק את זה. בסעיף 122 תיקנתי,  אולי זה היה צריך להיות מסומן ב"בולד" וזה לא מסומן. 

היו"ר אברהם פורז:

אם יש לך ספק, תבהירי את זה שוב, זה ייכנס לפרוטוקול. אני לא יודע מה דינו של חוק שיתקבל בכנסת אחרי שבוועדה למשל היתה איזו טעות בהליכי החקיקה. מישהו פעם יטען לבטלות. 

תמר הקר:

אני התבקשתי לבדוק לגבי סעיף 122(ה) את הנושא של פטור מאחריות. הוספנו כאן שהפטור מאחריות הוא "ובלבד שפעלו בתום לב, והחברה וכל הפועל מטעמה..." – כלומר לגבי האנשים עצמם הוספנו דרישת תום לב. עשינו כאן הבחנה. 

היו"ר אברהם פורז:

מתי הם פטורים?

תמר הקר:

בשל מתן הוראה לפי סעיף זה.

היו"ר אברהם פורז:

תזכירי איזו הוראה זו. 

תמר הקר:

זה במקרה שבו החברה נכנסה לאיזשהו כשל וממנים לה מנהל מיוחד. המנהל המיוחד רשאי להורות על אי קיום התחייבויות כספיות. סעיף 123 פוטר את המנהל המיוחד.

היו"ר אברהם פורז:

למה לגבי הסיפה הורדת את תום הלב? כתוב: "החברה, המנהל המיוחד או הממונה לא ישאו בכל אחריות בשל מתן הוראה לפי סעיף זה, ובלבד שפעלו בתום לב, והחברה וכל הפועל מטעמה לא ישאו בכל אחריות בשל אי מילוי התחייבות".

תמר הקר:

"בהתאם להוראה שניתנה לפי סעיף זה".

היו"ר אברהם פורז:

אם פעלו בתום לב, לא? תכניסי את תום הלב גם כאן. תום לב זה תמיד דבר טוב . אפשר לפרש בצורה מעוותת הוראה שניתנה לך ולפעול שלא בתום לב, אז נשאיר גם בסיפה את תום הלב. 

תמר הקר:

אז אולי לא צריך לעשות את ההפרדה. נקצר את זה אם כך. 

היו"ר אברהם פורז:

הנוסח לא משנה לי. אני מדבר על כך שתום הלב נכנס בשני המקרים.

תמר הקר:

בסעיף 123, כפי שאתי אומרת, אמרנו שנבדוק את נושא השיפוי לאור חקיקות אחרות. כאן הורדתי לפי הערה שלך את הנושא של פסק דין סופי. 

אתי בנדלר:

תמר, יש כאן שני דברים. אצלי רשום לגבי סעיף קטן (א) – הנוסח שהבאתם הוא: "מנהל מיוחד וחברי ועדת הנהלה חייבים לפעול בנאמנות כלפי החברה וברמת מיומנות שבה היה פועל אדם סביר הממלא תפקידים אלה ובאותן נסיבות".

מצויין אצלי שהחלטת הוועדה היתה שיובא נוסח חדש לפיו על מנהל מיוחד וחברי הנהלה יחולו החובות החלות על נושאי משרה בחברה. זו היתה החלטתך, כך מצויין אצלי. 

לגבי סעיף קטן (ב) אני לא זוכרת מה היתה הבעיה שהתעוררה, אבל הסיכום היה שיובא משהו מתאים.

היו"ר אברהם פורז:

גברת הקר, מה את אומרת על כך?

תמר הקר:

אבל נושאי משרה בחברה, יש להם חובות זהירות וחובות נאמנות. השאלה כאן למה הכוונה.

היו"ר אברהם פורז:

אותו דבר. למה לא להעתיק את זה מדיני החברות? למה אנחנו צריכים להמציא כאן איזו דיסציפלינה מיוחדת?

אתי בנדלר:

לגבי סעיף קטן (ב) אני פשוט לא זוכרת מה היתה הבעיה, אבל הוחלט שהנוסח שיומצא לוועדה יהיה שונה.

תמר הקר:

מה שאז אמרנו, שנבדוק אם זה תואם את מה שמקובל – אין הרבה מקרים דומים, אבל יש בכל זאת.

היו"ר אברהם פורז:

גברת בנדלר, אני מסמיך אותך לבדוק אם זה מה שמקובל לגבי חברות, ולאשר את הנוסח בהתאם. 

תמר הקר:

בסעיף 124 היתה טעות. בדפים המחליפים – בנוסח לוועדה מה- 6.11 – 

אתי בנדלר:

עוד לפני כן, בסעיף קטן (א) זה מתחיל במלים: "הפועל במסגרת חברה", ונשאלה שאלה מיהו הפועל במסגרת החברה, שצריכים להגדיר את זה בצורה יותר ברורה.

תמר הקר:

אני בדקתי את זה שוב  - בשעתו ישבנו עם גלוריה ויסמן והיא ניסחה את הנוסח הזה. היא אמרה שאנחנו צריכים להבחין בין החברה, בין הפועל במסגרת החברה והחברה. כאשר התאגיד עבר את העבירה, צריך להיות כפל קנס. 

ואז ראיתי שקרתה טעות, שהסעיף הזה של כפל קנס נמצא בסעיף 127 והוא צריך היה להיות כאן. אני העברתי אותו לכאן. 

אתי בנדלר:

המלים: "הפועל במסגרת חברה או מטעמה".

תמר הקר:

זה לא צריך להיות דווקא נושא משרה.



אתי בנדלר:

שאלה אם זה ברור מיהו הפועל במסגרת החברה. האם הטרמינולוגיה הזאת ברורה? לא עלולות להתעורר בעיות בקשר למשמעות המלים האלה? זאת השאלה.

דבר נוסף שאני לא רואה כאן זה את השינוי שהוחלט להוריד את המאסר של שנתיים לשנה.

דובר:

חצי שנה.

אתי בנדלר:

כתוב אצלי שנה.

תמר הקר:

אני אוריד את זה.

אתי בנדלר:

אני רואה שמחקתם את (ב)(1).

תמר הקר:

כן, את זה ביקשתם למחוק. 

אתי בנדלר:

סעיף קטן (א) מאושר כפי שהוא. סעיף קטן (ב) מאושר בנוסח החדש?

היו"ר אברהם פורז:

כן, דיברנו על כך אז. 

אתי בנדלר:

לגבי סעיף קטן (ג) יש נוסח חדש? 

תמר הקר:

לא. 

היו"ר אברהם פורז:

כן יש נוסח חדש.

אתי בנדלר:

לא. גם בפעם קודמת זה הודגש בקו. 


תמר הקר:

	העברתי את (ה) שהוא בטעות היה נמצא ב- 127(ב), כי זה לא היה מקומו הנכון. מה שכתוב ב- 127(ב) – "נעברה עבירה לפי סעיף זה על ידי תאגיד, דינו - כפל הקנס שנקבע לעבירה"- זה עבר ל- 124, כסעיף קטן (ה).

היו"ר אברהם פורז:

	בסדר.

אתי בנדלר:

	לגבי סעיף 126, כתוב אצלי שמשרד המשפטים צריך לתת תשובה ולבדוק אם אין עבירות כאלה בחוק אחר, ורק אם זה לא מכוסה, זה יישאר. מדובר בהשחתת מתקן מים או ביוב.

היו"ר אברהם פורז:

מדובר על חמש שנים. אם אתה חותך לשכן שלך את הצינור – חמש שנים. קצת מוגזם, לא?

תמר הקר:

	אנחנו מדברים על משחית מתקן? בשעתו, גלוריה כתבה: בחוק העונשין קיימות עבירות דומות בסעיף 452 ו- 453, עם אותו עונש לגבי מערכת מים. אז היא אמרה שעדיף להשאיר את העבירה שנקבעה כאן כי היא רחבה יותר וכוללת מערכת ביוב, אבל זה העונש שמופיע בחוק העונשין, לא שינינו.

היו"ר אברהם פורז:

	בסדר. אפשר לעשות נזק גדול למערכת ביוב, מצד שני זה גם יכול להיות דבר של מה בכך. לא חשוב, בית המשפט יתן את הדעת. 

דב באסל:

	אולי כדאי להוריד את המלים: הגורם לו נזק. 

אתי בנדלר:

	אני רואה שסעיף 128 תוקן ובאמת התייחסתם .

היו"ר אברהם פורז:

	מה ההבדל בין גורם לו נזק לבין משחית? הגורם לו נזק זה יכול להיות גם בטעות. 

דוד שחף:

	גורם נזק יכול להיות שמישהו מכניס למערכת משהו. 

היו"ר אברהם פורז:

	גורם לו נזק זה ברשלנות,  לא? 

תמר הקר:

	העניין של האלמנט הנפשי הרי הוא לפי חוק העונשין...

היו"ר אברהם פורז:

	יש הבדל בין להשחית לבין לגרום נזק ברשלנות. את רוצה לקבוע לגבי רשלנות גם חמש שנים?

תמר הקר:

	למה? גורם לו נזק זה לאו דווקא... הנושא של היסוד הנפשי הוא ...

היו"ר אברהם פורז:

	המשחית זו עבירת MENS REA.

תמר הקר:

	מי אומר?

היו"ר אברהם פורז:

	המשחית זה עבירת MENS REA, זה אחד שמשחית בכוונה.

תמר הקר:

	גורם נזק זה לא MENS REA?

היו"ר אברהם פורז:

	גורם נזק יכול להיות גם בטעות. 

אתי בנדלר:

	אני לא בטוחה שההבדל הוא ביסוד הנפשי. נדמה לי – אני אומרת זאת בלי לבדוק – שההבדל הוא יותר בתוצאה. יכול לגרום נזק, אבל עדיין המתקן לא הושחת.

היו"ר אברהם פורז:

	נהג טרקטור שברשלנות – ממש ברשלנות, כי הוא לא הלך לעיריה לקבל את המפה – עלה ושבר צינור.

תמר הקר:

	אבל מה אומר היום חוק העונשין החדש לגבי היסוד הנפשי?

אתי בנדלר:

	צריכים מודעות נפשית וכו'. זה לא קשור באיזה חוק זה.


היו"ר אברהם פורז:

אלה שתי עבירות שונות – יש עבירה של רשלנות שהיסוד הנפשי הוא פזיזות וחוסר אכפתיות, לבין MENS REA מוחלט שמישהו רוצה לשבור את הצינור. לפי זה אין כאן הבחנה.

אם אתם שואלים אותי, צריך לעשות הבחנה בין המשחית במזיד – שזה חמש שנים – למי שגורם נזק ברשלנות – צריך להיות פחות.

מלכה אנגלסמן:

או להוסיף: הגורם לו נזק בכוונה. 

היו"ר אברהם פורז:

לגבי ברשלנות – לא יותר משנתיים. 

בנימין שגיב:

ברשלנות בכלל לא צריכה להיות עבירה פלילית. 

אתי בנדלר:

ודאי שכן. 

היו"ר אברהם פורז:

זאת עבירה, אבל צריך לעשות הבדל. תעשו הבדל כך שעבירת רשלנות תהיה בשנתיים, ועבירת ה- MENS REA משחית יהיה חמש. 

דובר:

מה הוחלט בסעיף הזה?

היו"ר אברהם פורז:

הוחלט שהוא מתפצל לשני חלקים – האחד, המשחית בכוונה, זה חמש שנים, ומי שברשלנות – שנתיים.

יש משהו נוסף, גברת הקר?  

תמר הקר:

אני רוצה שתראו את הניסוח לגבי התקנות לעניין הפסקת שירותים – סעיף 145. סעיף 145 אומר: "שר הפנים, בהתייעצות..." במקום יחד עם שר האוצר יקבעו בתקנות את המקרים שבהם רשאית חברה להפסיק או לצמצם מתן שירותי מים וביוב..."

היו"ר אברהם פורז:

אני אוהב התייעצות, אני לא אוהב שני שרים שמחליטים. 



יעקב צמח:

אנחנו רוצים להוסיף את נציב המים. יש מקרים שבהם נציב המים יגיד שלא נכון להפסיק פעולות.

דובר:

אז שנציב המים יכתוב מכתב לשר לאיכות הסביבה.

היו"ר אברהם פורז:

אני לא רוצה יותר מדי יועצים, כי מרוב יועצים, בסוף העסק מתפוצץ.

יעקב צמח:

זה לא יועץ סתם. זה יועץ בעל חוק וסמכות. 

היו"ר אברהם פורז:

אם יהיה צורך – יתייעצו איתו גם בלי שיהיה כתוב בחוק.

תמר הקר:

הוא רק לא שייך לשני המשרדים האלה. זה לא יהיה טבעי שיתייעצו איתו. 

היו"ר אברהם פורז:

כל אחד שמייצג איזשהו משרד, בדרך כלל רוצה שזה יהיה על דעת השר. 

זוהר ינון:

אנחנו ממשרד האוצר, אנחנו לא מתנגדים שתהיה בעניין הזה התייעצות עם נציב המים. 

אורלי סלע:

חוק המים נותן לנציב המים ...

יעקב צמח:

יש כאן ממשק כל כך גדול לכל נושא חוק המים, לכל אורך הדרך. 

היו"ר אברהם פורז:

רבותי, אפשר לסמוך על שר הפנים. מרוב התייעצויות...

יעקב צמח:

יותר חשוב התייעצות עם נציב המים בעניין זה.

תמר הקר:

התקנות האלה צריכות לבוא לאישור ועדת הכלכלה. תוכלו לבוא לוועדת הכלכלה.

יעקב צמח:

לגבי כל ההערות שנאמרו כאן היית יכולה להגיד את זה. 

היו"ר אברהם פורז:

אז יבוא נציב המים ויגיד שלא התייעצו איתו. 

תמר הקר:

בהוראות המעבר ושמירת זכויות – אני רוצה שנעבור על ההוראות הסופיות האלה. קודם כל, סעיף הוראת המעבר – החלת החוק על חברה קיימת – סעיף 148. אני מציעה להוסיף לסעיף קטן (ה) שאפשר יהיה לקבוע גם הוראות מעבר בעניין הדירקטורים והמנהל הכללי של החברה המכהנים ביום ...

היו"ר אברהם פורז:

אין לי בעיה עם זה. מאושר. 

תמר הקר:

אני מזכירה את סעיף 149 שלא פוגע בזכויות של חברות ואגודות שיתופיות שהוקמו לפני תחילת החוק, ואת 150 שאומר שהחוק לא יחול על רשות מקומית שהיא מועצה איזורית, אבל השרים רשאים, באישור ועדת הכלכלה, להחיל את החוק על מועצות איזוריות.

היו"ר אברהם פורז:

בסדר.

מלכה אנגלסמן:

לגבי סעיף 150 אפשר להגביל את משך הזמן שיפעילו את התעריפים הישנים ולקבוע איזשהו טיימינג של שנתיים שבהם חייבים לקבוע תעריפים, ולא להתרפק על תעריפים ישנים שהיו לפי מצב קודם. 

היו"ר אברהם פורז:

ואם אני אכתוב כאן שהם חייבים לקבוע תעריפים ולא יקבעו, מה אני אעשה להם? 

מלכה אנגלסמן:

יש לנו כבר פסיקות שונות ומגוונות בעניין, אבל אני חושבת שחשוב להגיד את זה.

היו"ר אברהם פורז:

זה מבזה את הכנסת. 

יעקב צמח:

כבוד היושב-ראש, אני בכל זאת רוצה לחזור לנושא נציב המים בגלל הסמכויות שלו והמידע שקיים אצלו בנושא הניטור, איכויות המים ומניעת זיהום.


תמר הקר:

	מה זה שייך לכאן, אני לא מבינה.

יעקב צמח:

	זה שייך כי אם את מפסיקה פעולתה של חברה, את גם מפסיקה את השירותים.

היו"ר אברהם פורז:

	אתם חושבים ששר הפנים לא מבין מה פירוש הפסקת פעולתה של חברה? הוא חושב שהוא יפסיק את פעולתה והכל יהיה טוב? 

תמר הקר:

	לא, אבל לא מדובר כאן על הפסקת פעולת חברה. 

היו"ר אברהם פורז:

	אבל נניח גם כך – יש כאן הבעת אי אמון בשרי הפנים לדורותיהם.

תמר הקר:

	זו הפסקת שירותים לצרכן ספציפי, זה לא הפסקת פעולת החברה. זה ניתוק צרכן. 

היו"ר אברהם פורז:

	אין צורך. 

תמר הקר:

	אם אתה רוצה להעיר, תעיר במקום הנכון. אתה מדבר על ביטול רשיון – סעיף 20 – הממונה רשאי, לאחר התייעצות עם מועצת הרשות, לבטל רשיון אם היא מפרה את הוראות החוק וכדומה, ואז יש שם סמכות להעביר את האחריות לרשות אחרת. אולי כאן אתה רוצה. 

היו"ר אברהם פורז:

	גברת הקר, מה עוד נחוץ?

תמר הקר:

	סיימנו. 

בנימין שגיב:

	יש לי כמה הערות שאני רוצה למסור לפרוטוקול לגבי נושאים שאתם כבר דנתם עליהם בישיבות קודמות כשלא היה לנו ייצוג. אני אציג אותן בקצרה כי על רוב הדברים כבר דנתם, אבל קיבלתי עלי התחייבות להציג.

	אל"ף, הוער כאן היום – הלשכה סוברת שהכנסת צריכה להחליט מה דעתה בנושא תאגוד, לקבוע דרך מלך אחת ולא להשאיר את המצב הוולונטרי שהיושב-ראש קרא לו "ירצו – יאכלו". 

	הטענה היא שהסמכויות שנמצאות בחוק יסודות התקציב הן מספיקות והפקדת הסמכויות היתרות בידי הרשות ובידי הממונה לא תואמות את הרוח הכללית של הדין. 

היו"ר אברהם פורז:

	לא הבנתי את הטענה.

בנימין שגיב:

	החוק הזה נותן סמכויות מפליגות – אגב, אני רוצה להיות המועמד הראשון להיות הממונה על פי החוק הזה – גם בידי הממונה וגם בידי הרשות לשירותי מים וביוב. הטענה היא שכיום קיימים מספיק מוסדות בדין הנוכחי, בלי צורך לחוקק חקיקה חדשה, שמאפשרים מנגנוני בקרה מספיקים. 

היו"ר אברהם פורז:

	מה למשל?

תמר הקר:

	בחוק יסודות התקציב?

זוהר ינון:

	לחלוטין לא .

היו"ר אברהם פורז:

	לא ביקשתי מכם להגיב. אני רוצה להקשות עליו. מי יפקח על זה?

בנימין שגיב:

	אני מקריא, זה לא בא ממני. 

	לפחות הטענה מה לא טוב בחוק הזה היא: א. סמכויותיו מרחיקות הלכת של הממונה להתערב בניהולו של התאגיד. זה הדבר הבולט, וכן מה שאמרתי לגבי הרשות. 

	הנקודה השלישית היא שאם רוצים לקדם את נושא התאגוד, אנחנו כמובן קבענו ואנחנו בעד זה שתהיה החלטה לכאן או לכאן, אבל אם רוצים לקדם, החוק הנוכחי, בכך שהוא יוצר דרך בלתי הפיכה, זאת אומרת רשות שמאגדת להבדיל מעיריית ירושלים שאיגדה את שירותי המים והביוב ויכולה לחזור בה – החוק הנוכחי אינו מאפשר את הדרך חזרה. זאת אומרת, אם נציגי הציבור סבורים שצריך לעודד רשויות, הערכה שלנו היא שדווקא על ידי כך שכן תהיה אפשרות לחזור והאופציה לפחות תהיה קיימת לחזור חזרה למצב הקודם, היא תעודד רשויות. 

היו"ר אברהם פורז:

	אבל אם יש לך חברה שמתפקדת לא טוב, יש כלים לגרום לכך שהיא תעבוד טוב. למה צריך להחזיר אותה להיות מחלקה עירונית? 

בנימין שגיב:

	אני אגיד בהערת סוגריים באופן אישי – אני הייתי מעורב בהכנת תשתית להקמת תאגיד בעיריית טבריה. 


התאגיד הזה רשום לפני התאגיד של עיריית ירושלים, הראשון במדינת ישראל, והוא לא נכנס משום שהרקע, הסירוב לעשות את הזה, החשש של נבחרי הציבור היה: מה אם בעוד שנתיים יסתבר שזה לא טוב, מה אנחנו עושים, בשעה שלו היה נשאר המצב הנוכחי, ניתן היה לחזור. החוק סוגר את הדרך. 

הנקודה הבאה היא שהגישה שלנו – זה בעיקר של עורך-דין די. קלסטר, על סמך הניסיון באנגליה ונדמה לי שהיום בתחילת הדיון שמעתי הערה בנושא – שאין צורך לעשות איזושהי חפיפה בין רשויות מקומיות, שטח שיפוט של רשויות מקומיות לתאגידים, והדרך הנכונה ושהיא הוכחה לא רק באנגליה אלא גם במקומות אחרים, היא להקים תאגידים על בסיס אגני היקוות. 

זוהר ינון:

	יש אפשרות כזאת. 

בנימין שגיב:

	יש אפשרות אבל היום יהיה מפעל מים ליקנעם, מפעל מים לטבעון ומפעל מים לכפר יהושע.

היו"ר אברהם פורז:

	אתה מעלה בדעתך, באופן רציני ומעשי – בהנחה שבתיאוריה זה עובד טוב - שניתן היום, בנתונים של מדינת ישראל, לעשות אגני היקוות ולקחת חלקי עיריות, לחבר אותם ולהעביר אותם לפי איזו מפה חדשה?

זוהר ינון:

	זה יותר נכון ברשויות ניקוז.

היו"ר אברהם פורז:

	אי אפשר לאחד את רמת-גן וגבעתיים, אתה יודע?

בנימין שגיב:

	אין צורך. 

היו"ר אברהם פורז:

	כשאתה עובר מכיכר נוח לרחוב סירקין, אתה אפילו לא יודע שעברת לעיר אחרת. לכל אחד יש עיריה ומועצת עיריה ושירותי כיבוי, הכל. אני מבטיח לך שלו היו מאחדים את שתי הערים האלה, היו חוסכים כמה עשרות מיליונים כל שנה.

בנימין שגיב:

	אין מחלוקת, אבל העניין הוולונטרי הרי עלה שזאת הפשרה. הפשרה הזאת לא מקובלת ואם הסמכות לטפל בענייני מים וביוב תופקע דרך פקודת העיריות מהעיריות, בכלל לא יהיה צורך להתווכח. זו פשוט תהיה חריגה מסמכות לטפל במים וביוב.

היו"ר אברהם פורז:

	אי אפשר להפקיע סמכויות, רבותי. צריכים גם להיות קצת מחוברים למציאות, לא רק לאגן ההיקוות. 

בנימין שגיב:

	הערה אחרונה – סעיף 25 למעשה הוא סעיף אנטי מקורות. 

היו"ר אברהם פורז:

	הוא יידון לחוד. יש ערעור כאן, מצידי תבואו ותגידו בעד או נגד מקורות. 

בנימין שגיב:

	אנחנו סבורים שהסגירה של הדלת – אני מדבר מבחינה משפטית – בפני גוף שהוכיח את עצמו, לפחות תפעולית – אולי יש הסתייגויות מהמחירים שלו...

היו"ר אברהם פורז:

	יש כאן בעיה של מונופול. יש מה שנקרא תעשיית ינוקה, שאתה נותן לה הגנה. למה אתה לא נותן לבזק להשתלט על המדינה? 

	רבותי, אנחנו בזה סיימנו, חוץ מהישיבה הנוספת שתתקיים באותם נושאים ספורים שעוד נותרו לנו. 

תמר הקר:

	שניים.

היו"ר אברהם פורז:

גברת הקר, היה ובכל זאת תמצאו ששמטנו משהו, אנחנו נדון בישיבה הזאת גם בכך. במועד קרוב נקיים את ההצבעות על כל הנושאים האלה, כולל הרצון לאחד עם רשות החשמל וכן סעיף מקורות. 

תמר הקר:

הסעיף של הסמכות להורות – השארת אותו. 

היו"ר אברהם פורז:

אושר. זה לא יידון בישיבה. בתום שלוש שנים. 

מירית דובר:

ומה בדבר אפשרות ערעור?

היו"ר אברהם פורז:

כל הערעורים שמורים, זכות הערעור שמורה.

מירית דובר:

הוצע שתהיה אפשרות לעלות לערכאה יותר גבוהה.



תמר הקר:

אמרנו באישור ועדת הכלכלה.

מירית דובר:

ואפשרות לערער?

היו"ר אברהם פורז:

לא צריך. השרים, באישור הוועדה. 

הישיבה נעולה, אני מודה לכם. 



הישיבה ננעלה בשעה 12:15.



